text:
Holko ko ɓuri moƴƴude e ɗanngal fayde hijjore : mbele ko yahrude koyngal walla ko waɗɗaade ? Hono haafis wiyi : “e nder fat-hi, ko deftere wiyetee noon, ina waɗi luural nder, wonde ko yahrude koyɗe ɓuri moƴƴude walla ko mbaɗɗu. Kono keewal annduɓe mbiyi ko mbaɗɗu ɓuri moƴƴude fawaade e gollal nelaaɗo (MJKM) e mum oo, hono Ishaaq Bun Raahawiya wiyi: ko yahrude koyngal ɓuri moƴƴude ngam tampere wonnde heen ndee.
Naniraa ma Anas gaa Annabi (MJKM) e mum oo ina yahatnoo tan haa tawi mawɗo nayeejo gooto ina ɓafa hakkunde ɓiɗɓe mum, o wiyi ɓe: “ko ɗum woni?” Ɓe mbiyi “ooɗoo fodiino ina yahra koyɗe fayde hijjoore”, o wiyi: “Alla lorlaani hay gooto, o yamirii yo oon waɗɗo”.
Faggitaade e nder hijjoore : faggitaare e nder hijjoore, ɗum firti ko njeeygu e nder hajju. Ina dagii e baɗoowo hijjoore e umra yeeyde ngam dañde heen huunde. Hono Ibnu Abbaas (MWM), o wiyi: “laatinooma yimɓe ina njeeyatno tawa ko arɓe hijjoore, kono ɓe kaaɗnoo ko to Miina e Arafaat e jehre Majjaari e waktuuji hijjoore, kono eɓe kulnoo yeeyde tawa ɓe ngoni ko e harminde haa Alla jippini : on ngalaa tanaa saanga nde ɗaɓɓaton dañal ummoraade e joom mon”. Simoore nagge, kaawise: 198. Ɗum ko e nder dumunna hijjoore. Naniraa ɗum ko Bukhariyyu e Muslim. O wiyi : “laatinooma, ɓe njeeyata tan ko to Mina caggal ɗum ɓe njamiraama yo ɓe njeey so ɓe gaynii ko ɓe potnoo waɗde to Arafaat. Naniraa ɗum ko Abuu Dawuuda.
Hono Abii Amamata ateymiyyu wiyi : “Ibnu Umar, miin ko mi gorko gañɗo ko haalaa ɗoo e ndiiɗoo mbaydi kaalaandi, mi yiɗaa ɗum, ko ɗum tagi yoga e yimɓe ina mbiyatnoo kam : “aan, hijjoore ndee a jeyaa ɗum”, caggal ɗuum, Ibnu umar wiyi mo: “mate wonaa a harminii, a nootiima Alla?” Mbiyi mi “eey!” O wiyi mi, woodan maa ko hijjoore wonaa wiyde aɗa yiɗi ɗum, walla aɗa añi ɗum. Caggal ɗum gorko gooto ari e nelaaɗo (MJKM) e mum o naamndii mo hono haala ɓennuka kaa, nelaaɗo deƴƴi ko juuti jaabaaki haa Alla jippini “tanaa alanaa on nde ɗaɓɓaton ɓure ummoraade e joom mon. Ɗum janngaa, kanko ɓiynooɗo, omo añi ɗum oo, o haalana ɗum. Naniraa ɗum ko Abuu Daawuuda e Sayiid Bun Mansuur.
Hijjoore nelaaɗo Alla (MJKM) e mum. Naniraa ma Muslim o wiyi : yeewtanii min Abuu Bakiri Bun Abii Seybata, e Ishaaq Bun Ibraahiima kamɓe fof no ɓe potiri, gaa haatim wiyi : yeewtanii min Haatim Bun Ismaayiila, gaa Jaabira Bun Muhammed, hono Baaba makko wiyi : min naatiino galle Jaabira Bun Abdallaahi yo (MWM), gooto e amen naamndii wiyi mo, miin mbiyatee-mi ko Muhammed Bun El Huseynu, o ummii, o ƴetti juuɗe makko, o fawi ɗum e dow balabe am, o moomi tuggi dow haa heɓi les, o wiyi : saɗi maa! Naamndo ko njiɗɗaa? Mbiy-mi mbiɗo naamndii sifaa hijjoore nelaaɗo (MJKM) e mum oo no wayi? Kanko Jaabira o wiyi : nelaaɗo Alla ñiiɓii e nder Madiina duuɓi jeenay o hijjoyaani, refti heen o sakkitinaa yo o hijjoy. Nde o fuɗɗii sakkitinde yimɓe makko e nder hitaande sappo ɓiie : ko ndeen nelaaɗo ummii Mediina wonndude e yimɓe heewɓe kamɓe fof ɓe nganndaa e hijjore hay huunde, so wonaa nelaaɗo (MJKM) e mum oo. O wiyi amin ndewi e nelaaɗo ha min naati Sil huleyfata ko nokku, woni ko e saraaji Makka tedduɗo oo. Ndeen min ngarii Sil Huleyfata debbo mbiyeteeɗo Asmaa’u Bintu Mohammed Bun Abii Bakiri jibini. Ndeen o jibinii, o neli e nelaaɗo (MJKM) e mum oo, hol no o foti waɗde? Nelaaɗo wiyi mo : looto caggal ɗum ngemmbo-ɗaa njokkaa e ko karminanno-ɗaa. Firti ko hay sinno debbo jibinii e nder hijjoore haɗataa ɗum jokkude golle mum paytuɗe e hijjoore. Caggal ɗuum nelaaɗo birki qaswaa, ɓe njuuli ɗoon e nder jamaa. Qaswaa ko innde Gelooba nelaaɗo Alla (MJKM) wiyatee noon. Hono Jaabira wiyi: “nde njiy-mi ko ardii nelaaɗo ko e yimbɓe, mbeddii-mi gite am caggal njiy-mi : ɓee yimɓe no mbayi heewde, lemii-mi bannge ñaamo oo, kadi ko noon wayi, bannge nano oo kadi ko noon wayi, nelaaɗo ina lommbii hakkunde maɓɓe, etee kamɓe fof ɓe ƴeewata tan ko no nelaaɗo waɗata, ɓe mbaɗira noon, ngam ɓe nganndaa no hijjirtee so wonaa nelaaɗo Alla. E nder ɗumɗoon noon, sahaa e sahaa fof quraana ina jippoo e makko, omo dursitoo ɗum etee o yejjittaa heen hay huunde, o mo nodda noddaandu tawhiid, o wiya “labbeyka Allahumma labeyka”, a min defta heen caggal ɗum o deƴƴa yimɓe ɓee ina ndefta heen o wiyata ɗum en “ndeƴƴee”, firti ko ɗum waɗɗii ma, ɗum en nduun ɗoon noddaandu. Jaabira wiyi alaa fof ko woni anniya amen so wonaa hijjoore etee kadi min nganndaano umra, ko noon min ngoniri haa min njettii suudu Kaaba, caggal ɗum min telloyii to nokku Ibraahiima mo mbelemma Alla e kisal ngoni e mum oo.
Ɓuuɓtogol karminoowo : yeewtanii kam Yahyaa, gaa Maalik, gaa jeydi Bun Aslama, gaa Ibraahiima Bun Abdullaahi Bun Hunayni, gaa Baaba mum, hono Abdellahi Bun Abbas e Miswara Bun Makhramata luurondiriino e damal lootgol hoore karminoowo, hono Abdellahi wiyi : “karminoowo so ina ɓuuɓtoo ina waawi lootde e dow hoore mum”, Miswara wiyi : “ɗum wonataa, karminoowo waawa juurtude e dow hoore mum ndiyam,” o wiyi caggal ɗuum hono Abdellahi Bun abbas neli mi to Abii Ayuuba el-ansaariyu, njah-mi toon. taw-mi ɗum ina ɓuuɓtoo e hakkunde keɗɗaaje ɗiɗi, omo huuri heen bagi, calmin-moo-mi o wiyi : holi aan? Mbiy-moo-mi : ko miin Abdellahi Bun Hunayni, ko Abdellahi Bun Abbas nelikam feewde e maa, yo mi naamnde : hol no nelaaɗo ɓuuɓtortonoo so ina harmina? O wiyi : “Abii Ayyuuba addi nokkuyel waɗi heen ndiyam, wiyi mo, ƴeew no mbadirat-mi ! Abuu Ayyuuba ƴetti limsere leppini ɗum, o fawi e dow hoore makko kanko Abuu Ayyuuba, o wiyi goɗɗo yo ar ñeɗa ndiyam caggal ɗum oon ñeɗi ndiyam, o wiyi ɗum : “yuppu e dow hoore hee” oon yuppi e dow hoore hee, o yiggiri ɗum juuɗe makko so ɗum ɓennii o waɗi yeeso e caggal fof haa ɓanndu nduu fof hawri, o wiyi : kanko Abuu Ayyuba “ko hono nih nelaaɗo (MJKM) waɗiratnoo ɓuuɓtogol mum so ina harmina.” Firti ko karminowo so ina ɓuuɓtoo ina waawi waɗde e dow hoore mum ndiyam. Yeewtanii kam Maalik gaa humaydu Bun Qhayse gaa izaayi Bun Abii rabaahi, hono Umar Bun khaddabi wiyiino La’ala Ibnu Mun-yata yo yuppu e dow hoore Umar Bun Elkhataab ndiyam, o woni e wiyde ɗum yuppu, ndeen tawa Umar ina ɓuuɓtoo : omo wiya yuppu e dow hoore am ndee ndiyam, hono Maalik wiyi : mi nanii jom gannde en ina mbiya : hay huunde alaa ko boni e karminoowo lootde hoore mum, caggal nde o werlii ƴulmere aqhaba ko adii o mo femmba hoore makko, e dow ɗuum, so tawii o weddiima ƴulmere Aqhaba haa o gaynii ndeen hankadi ina daganii mo warde hay tenɗi e femmbude sukundu hoore e riiwtude ñabbuuli e boornaade comci.
Damal comci kaɗaaɗi ɓoorneede : hono Abdellahi Bun Umar : gorko gooto meeɗii naamnaade nelaaɗo Alla (MKM) wiyi : hol comcol karminoowo ɓoornoto? Nelaaɗo Alla (MKM) wiyi : hoto boorno-ɗee kamisaaji hoto piilo-ɗee kaalaaji, hoto ɓoorno-ɗee tuubaaji walla suluyeeji so wonaa tawa on ndañaanii ɗum puneeji ɗiɗi paɗe. Ndeen noon omo waawi hooltaade sulyeeje ɗee ha tolnoo e kolɓuli o taƴa ɗum. O Wiyi kadi : hoto ɓoorno-ɗee comci baɗɗi ŋeñi, kala ko kellinaa ɓoornetaake. Ko ɓuri laaɓde ko nelaaɗo ina haɗi karminoowo ɓoornaade comci goobaaɗi.
Jibriil Muusaa Joop


c: text/html

text:
Hoto paayee, ndii leydi diraani ɓosaani ɗo wonnoo. Ko toon naange waɗtintonoo mutirde. Tawi noon nge idotoo fuɗirde fof ko e leyɗe ɓe cawndondiri ɗee, hono Ostaraali, Nuwel Seanndaa, Siin ekn … woni waktuuji 20 haa 23 ina ɓilii hakkunde ɗii nokkuuji keerondirɗi!!! Haawnaaki ? Ina haawnii kay, so en tuugiima e faamamuya men, hol ɓurɗo ɓallaade walla woɗɗude fuɗnaange.
Toon, so Sidneenaaɓe, ɓe nganndu-ɗaa kam en fof «idotoo» naatde ñalawma (eɗen ciftora, e darorɗe kitaale, kamɓe fof idotoo waɗde «bonne année», woni duwaawu «hitaande jam e cellal»), so njettiima feccere jamma (minuit) altine, Samoa ko ndeen naatata waktu go’aɓo altine, woni ñalawma kuurɗo ina ɓilii hakkunde leyɗe ɗiɗi keerondirɗe. Walla mbiyen so Sidenee juulii aljumaa hannde, Samoa ko janngo juulata aljumaa. Nde Samoa naatata alet ndee, ko ndeen duuɗe Tonngaa (takkiiɗe ɗoon) naatata altine, Nuwel Selanndaa naatata altine, Sidnee (laamorgo Ostoraali) kam e leyɗe Asiyaa keewɗe, ko wayi no Siin, naatata altine.
Duuɗe Samoa «caltiima» ɗuum, walla mbiyen tan ɓe pellitii jeyeede e iditooɓe yiyde ñalawma. Ko toon naange waɗtinortonoo mutde, jooni ko toon nge adortoo fuɗde ! Ko ɗum firti ? Ɗum firti tan, ɓe pellitii juuldude e Sidneenaaɓe aljumaa, woni ɓe nanndita e mum en ñalɗi, no Muritani e Maruk e Mali e Senegaal … ndenndiri ñalɗii nii.
Hol ko saabii ndee feere ?
Alaa ko saabii ɗum, so wonaa ko ɗeen leyɗe Samoa ɓuri jogodaade jotondire to bannge faggudu, ɓe pellitii ɓallitaade ɓe, e nanndude e maɓɓe ñalɗi. Sibu ko e hitaande 1892 (duuɓi 119 hikka) ɓe pellitnoo kadi ruttinde koye maɓɓe caggal, fotde waktuuji 20, ngam jiidude e Kaliforni (Dowla e nder Amerik) ñalɗi, sibu ko ɓeen ɓe ɓurnoo jotondirde to bannge faggudu.
Ndeke, ñalɗi woniraani noon huunde fiɓiinde, sibu en njiyii, ɓeeɗoo mbelaama yo naange wattindo mutirde to mum en, jooni pellitii yo nge fuɗɗoroo fuɗirde to mum en. Ko noon kadi hay e nokkuuji ɗii e koye mum en, ngonaa huunde ñiɓiinde : ko e miijo men tan, walla mbiyen ko ɗum woni ko hakkillaaji njaggi, fuɗnaange ko huunde ñiɓiinde ɗo gootel, nde dirataa, ɓosataa. Yeru, so eɗen njuula (« juulɓe Lislaam »), kuccitten ko fuɗnaange (to naange fuɗirta too), e « dow » suudu Kaaba. Ɓayri noon leydi ko ko murliɗi, hankadi yimɓe fof ina njaɓi ɗuum (walla kam alaa jedduɗo ɗuum), hay so neɗɗo huccitii « hirnaange » (to naange hiirdata too), maa njuulu mum, taarto leydi, yettoyoo « Kaaba ».
Njiɗde wiyde tan, altine walla talaata … to bannge ganndal « yowito » (relativité) ko e maantooɗe ƴettu-ɗaa (repères) tan tuugotoo. So en ɓeydiima luggiɗinaade eɗen mbaawi jokkude : winndere ndee ina hawri wonde go’o waktuuji (ñalɗi puɗɗortoo walla naange fuɗirta) ko e ɗiin nokkuuji ɗi kaalaten ɗii (Ostoraali, duuɗe Samoa ekn …), kono winndere ndee so welaama ina waawi wiyde « jooni en pellitii fuɗɗoraade limoore juri (fuɗɗoraade limoore waktuuji) ko ɗo Muritani e Senegaal ɗoo». E oon sahaa, yimɓe mbaɗta wiyde «naange fuɗirta ko Muritani e Senegaal ! »
So en ngartii e feere Samowaanaaɓe ƴetti ndee, Mawɗo hilifaaɓe leydi ndii ko nii faamniniri feere ndee : « e nder ko min ngollodtoo e Nuwel Selanndaa e Ostaraali koo, a min mbaasa balɗe ɗiɗi golle yontere kala. Sibu, so min ngonii e aljumaa, tawata ko kamɓe a ɓe ngoni e aset ; so min ngonii e Alet, e njuuluuji amen, kamɓe tawata ko ɓe ngoni e golle to Sidnee e to Birisben »
Ngam tabitinde ko haalaa koo, o sakkitii yo ɓe ndiw hikka ñalawma maɓɓe 31 desammbar oo, ɓe naatira hitaande hesere aroore ndee 30 desammbar.
Ko ina tolnoo e 180 000 fittaandu ina nguuri hannde e duuɗe Samoa ɗee, gonɗe ter hakkunde Nuwel Selanndaa e Hawaay. Ɓe nguuri ko njeeygu ɓiɗɓe leɗɗe e sewo sewo, kam e banngagol. Ko yerondiri e ɗuum e yimɓe maɓɓe ina nguuri to Ostaraali e to Nuwel Selanndaa.
Bookara Aamadu Bah

robotstxt: allowed

filter: keep


text:
E nder kewuuji jowitiiɗi e gure ganni, walla e jeewte tele, haa arti noon e emisiyoŋ biyeteeɗo « Aaraf waɗanak» (anndu leydi maa) mo tele keeriiɗo keɓtinaaɗo ko ɓooyaani yuɓɓinta, mi teskiima bannge no woorunoo e daartol Muritani ko ko mumaa walla dottaa. E nder ɗeen jeewte alaa fof ɗo daartol goonga goonga koɗki leydi ndii hollittee. Ko ɗuum waɗi ɓernde am deeƴataa so wonaa mi adda ballal am e ngol daartol, ballal ƴoogngal ko ɓuri teeŋtude e golle porfeseer daartol lolluɗo, hono Umar Kan mo iwdi mum woni wuro Daw wonngo e nder departemaa Magaama, e nder deftere mum tiitoriinde : njiimaandi fulɓe ngadanndi e dow Fuuta Tooro, tuggi Koli Tengella haa Almaami Abdul.
E nder kewuuji jowitiiɗi e gure ganni, walla e jeewte tele, haa arti noon e emisiyoŋ biyeteeɗo « Aaraf waɗanak» (anndu leydi maa) mo tele keeriiɗo keɓtinaaɗo ko ɓooyaani yuɓɓinta, mi teskiima bannge no woorunoo e daartol Muritani ko ko mumaa walla dottaa. E nder ɗeen jeewte alaa fof ɗo daartol goonga goonga koɗki leydi ndii hollittee. Ko ɗuum waɗi ɓernde am deeƴataa so wonaa mi adda ballal am e ngol daartol, ballal ƴoogngal ko ɓuri teeŋtude e golle porfeseer daartol lolluɗo, hono Umar Kan mo iwdi mum woni wuro Daw wonngo e nder departemaa Magaama, e nder deftere mum tiitoriinde : njiimaandi fulɓe ngadanndi e dow Fuuta Tooro, tuggi Koli Tengella haa Almaami Abdul.
Fuuta : Helmere Fuuta ndee joopii ko leydi Fulɓe, walla mbiyen ɗo ɓe ngonnoo leñol ɓurngol doolnude to bannge politik e pinal. E wiyde Aamadu Hampaate Bah, Fuutaaji ko tati : Kiiɗndi, Keyri e Jula.
Fuuta Kiiɗndi oo nawori ko Fuuta Tooro e Fuuta Saahal. Oo Fuuta cakkitiiɗo ina heertinaa no feewi haa innde mum bonnaa waɗtaa Fuuta Kinngi. Ina waawi tawa ko kanko woni Fuuta gidiiɗo joganaade hoore mum njuɓɓudi politik keeriindi, innde makko firti ko « ɓooyɗo ». Ina jeyaa e makko Hod oo e Awkeer e Termes e Tagante e Bakunu e Regeyba haa teeŋti noon e diiwaan Ñooro Saahal oo. Ɗumɗoo woni koɗki Fulɓe nduumiindi ngadanndi. Ko ɗoo ɓe ummorii, ɓe carii e nokku ɗiɗmo Fuuta kiiɗndi Ould, ɓurɗo anndireede Fuuta Tooro.
Fuuta Keyri walla Fuuta keso tolnondiri ko e juɓɓule politik tafaaɗe caggal 1725. Ɗum woni Fuuta Jaloŋ, Maasina, Laamaandi Sokoto e Laamidaaji rewo Niijeriyaa e rewo Kamaruun.
Fuuta Jula oon noon joopii ko denndaangal dente ɗanniyankooɓe Fulɓe e Haalpulaar en caggal pusgu Laamu Umaral Fuutiyyu e njiimaandi koloñaal. Fuuta Tooro ɓurnoo yaajirde ko rewo maayo Senegaal.
E sifaa kuɓtodinɗo, oo nokku tugguɗo hakkunde Muritani haa Ferlo fuɗɗiima faaɗtude ummaade teem XVIIɓiire sabu batte bontugol weeyo (yooro) kam e naatgol berbeer en. Baylagol sato kadi ina jeyaa e geɗe teeŋtuɗe battinɗe e koɗki hee. Ko wiyetee « Taraab el Hajra », ko anndiranoo wonde wuddu Muritani koo, hay kañum jeyaa ko e mbootu Fuuta Tooro. Ko diiwaan nguurndam ñiiɓɗam tuugiɗam e ndema kam e guurndam eggiyankaagal tuugiɗam e nehngo jawdi.
Ko e dow jokkondiral tule kaaƴe e kolaaɗe bertiiɗe gure mawɗe galɗuɗe ndarii, ɗe nganndu-ɗaa e yonta laamu Ganaa, ko kam ñiiɓni njulaagu taccisaharaa. Sooninkooɓe, sosnooɓe laamu Ganaa njeyaa ko e yimɓe teeru arɓe e oo diiwaan hedde teem IVɓiire.
Ina daartee wonde won koyngal e Omayaad en ummii e ɓaleeɓe, naatnungal lislaam e nder Sooninkooɓe Biirru (Waalata hannde oo) e nder teem VIIɓiire. Ɓeen sooninkooɓe koɗdunoo e oon diiwaan ko e fulɓe egiiyankooɓe e nder Baten. Oon nokku kadi ko nokku kawrital hakkunde aynaaɓe berbeer en ummoriiɓe rewo e ɓaleeɓe jeyaanooɓe e nokku hee.
Ko yooro e tellagol berbeer en ngaddani nokku oo wontude nokku eggiyankaagu e jillondiral. Nii woni Mesduuf en e wulaad Mbaarek en ina njillondiri no feewi e sooninkooɓe e fulɓe e bambarankooɓe.
E wiyde Seek Sidiya, hoɗnoo e worgo Muritani oo (Al gibla) hade gargol tirbiiji Lemtuuna en ko idii Abuu Bakr, ko Ɓaleeɓe, ɗumɗoon noon ko tuggude Adraar haa yettii maayo ndiyam mbelɗam (Senegaal) ngo ɓe mbiyata haa e ñalawma hannde oo Abdyaak. Ɓeen ɓaleeɓe cosiino gure mawɗe e leydi ndii no diidorinoo, won heen koɗaaɗe haa hannde, won heen nattuɗe hoɗeede. Ɓe ngasi boyli luggi e nder Saharaa hee (yeru woyndu Saar wonndu hakkunde Attaar e Fderik) ; seede majjum mo alaa guli ko goodaangal batte ndiin mahdi e nder nokkuuji koɗaaɗi ɗii e nder kadi e nokkuuji moraaɗe e nder ladde nde hoɗaaka. Ɗeen batte ɓooyɗe no feewi walla ko heddii e mum en ko seede mo yeddodaako ngaal goodaangal. Heen sahaaji ko kuutorɗe tawetee ina ubbii e leydi, yeru loonde ubbitanoonde saraaji ina waɗi kaŋŋe haa heewi sara Maal (Barakna) e kitaale 80, nde jaayɗe kaalnoo haala mum.
Aadaaji safalɓe goɗɗi ina mbiya wonde ɓaleeɓe tellorii ko rewo. Ɓe koɗnoo ndeen ko e Tiris e Insiiri e Adraar e Tagant e Awker. Ina wiyee ɓe mahii heen gure mawɓe, ɗo ɓe puɗɗii riiweede e teeminannde XI ɓiire. Idiiɓe arde anndaaɓe ɓee, ko Soninkooɓe. Ko kamɓe ngoni ɗoon keeweendi fotde duuɓi 1 400 hitaande. Haa e teeminannde XIII ɓiire, leƴƴi goɗɗi garɗi ɗoon kala keewi ko saayde e leƴƴi ɓaleeji ɗii, yo a taw ko jiimɗi walla jiimaaɗi kala. Ɗiin aadaaji safalɓe kadi wonde idii hoɗde e Adraar ko wiyeteeɓe Ganngaara en (ɓeen ko remooɓe) e Fulɓe e Asuwanik en. E dumunna mo leƴƴi ɗii nduumotoo gootol fof e nokku mum, Haayre Ngaal (Asaaba e worgo Tagante) njaggiranoo ko no keerol Fuuta bannge rewo e fuɗnaange rewo. Bannge worgo, Fuuta taccii maayo haa nawori nokku gonɗo rewo daande Ferlo.
Nde Fuuta ɓuri famɗude ndee, ko nokku gonɗo hakkunde jumaa Dagana e Demmbankaani, dow maayo, tee ɓurnoo hoɗde e mum ko Fulɓe e Tukuloor en. Ko ɗoon woni mbootu laamaandi Tekruur ɓooyndi ndii (hakkunde tem. V ɓiire e teem. XII ɓiire), woni kadi hettere ɓurnde wuurde e laamu Deeniyankooɓe, woni kadi nokku ɓurɗo teeŋtude e Ndenndaandi Diine Tooroɓɓe. Ko idii gargol laamu deeniyankooɓe e gardagol Koli Tengella, e ndenndaandi diine toorɓɓe ndi Ceerno Suleymaan Baal kam e njiimaandi Jolof, laamuuji cuuɗi joy ɗiiɗoo njiimii Fuuta :
– Jaa Oogo en: tuggi 508 haa 720
– Toñnjoŋ en : tuggi 720 haa 826
– Manna en : tuggi 826 haa 1082
– Laam Taaga en : tuggi 1 082 haa 1 122
– Laam Termes en : tuggi 1 122 haa 1 456
– Kalfaandi Jolof dow Fuuta: tuggi 1 456 haa 1 506
Laamu suudu Jaa Oogo (508 -720)
Faɗɗuɓe ɓuri anndireede ko innde Jaa oogo. Aadaaji ɗii kala ina kawri wonde ko kamɓe naatni walla kam cari golle njamndi (mbaylaagu) e leydi hee. No Sumaaworo Kantee, laamɗo wayluɓe jiimrunoo tulde manndee ndee nii ko adii garaangal Sunñjata Keytaa, ko noon wayluɓe Jaa oogo keɓri wune sosde laamu suudu ngadanu ngu Fuuta yejjittaa. Won wiyɓe ko ɓe fulɓe Jaawooɓe : innde Jaa oogo ndee firata ko Jaawo go’aɓo. Ine wiyee ɓe njettetee ko Jah, tee ko e maɓɓe Banndelnaaɓe Ciloñ, jaanduuji ɓurɗi mawnude diiwaan oo, ko e maɓɓe iwi.
Woɗɓe mbiyi alaa, seɓɓe Banndelnaaɓe, hoɗnooɓe e tule Ngelaan, hakkunde Ciloñ e Baarga, ko jiyaaɓe Jaa oogo woppunooɓe mbaylaagu ngonnoo. Kono aadaa ɓurɗo jaalaade oo wiyi ko Jaa Oogo ko lefol laamɓe Faɗɗuɓe. Firo maggol ko laamɗo oogirɗe (oogo). Kanko wonnoo laamɗo, mooftuɗo sirluuji baylugol oogirɗe (korkaaƴe e hematite) waɗta ɗum njamndi, kam e peewnugol (tafgol) kuutorɗe tokoose (taande, ɓisirɗe, sisooje). Aɓe ciforee tumarankooɓe jom en darɗe en, ummoriiɓe fuɗnaange-rewo ina mbakkii kuducci mawɗi. Ɓarakke mbaylaaji maɓɓe e kaynirɗe maɓɓe ina tawee kala ɗo korkaaƴe walla hematite ngoni haa heewi. Laamu maɓɓe ngu alaa ko jiimi Fuuta so wonaa duuɓi 130 haa 170, dañii laamɓe tato laamiiɓe ko juuti : Kummba Waali (duuɓi 30), Demmba Ndoom (duuɓi 64) e Waali Njaw (duuɓi 56).
Laamu suudu Toñnjoŋ (720- 826)
Toñnjoŋ en ko Seereraaɓe. Kamɓe lomtii Jaa Oogo en e hitaande 720. Seereraaɓe njiimii Fuuta tuggi 720 haa 826. Riiwi ɓe ɗoon ko Soninkooɓe Laamu Manna e hitaande 826.
Laamu suudu Manna (826 -1 082)
Ko ɓe sooninkooɓe Haayre, ummiiɓe kam en e koye mum en to Wagadu. Ko kamɓe keɓtunoo Fuuta caggal nde ndiiwi Toñnjoŋ en, ɓe compi laamu Manna e hitaande 826. Aadaaji teskii e laamɓe laamu suudu Manna tan ko inɗe laamɓe ɗiɗo, gadano oo e cakkitiiɗo oo, hono Mammadu Sumaare e Denngaan Sumaare. Hade maɓɓe arde Fuuta, ɓeeɗoo soninkooɓe ina njokkondirnoo e julaaɓe Aarabeeɓe e Berbeer en juulɓe. Ko kamɓe njokkondiri ɓeen e hoɗɓe worgo ɓee, haa teeŋti noon e yimɓe daande maaje Senegaal e Niiseer. Ndeke ko ɓe julaaɓe juulɗuɓe no feewi ɓe ngonnoo. Doole heen ko juulɓe ngonnoo ko adii laamu Waar Jaabi. Ina sikkaa tan, ko adii 826, Tekruur yowitinoo ko e laamu Ganaa. Ko ɗum addannoo « Jula » Gangara en wonde jokkorgal hakkunde jehreeji mawɗi njulaagu nder Saharaa e oogirɗe kaŋŋe Bure e Bammbuk. Ɓe njettiima daande maayo Senegaal alɗirnoongo njeñtudi awo e ngaynaaka mum. Aɓe njeyaa e woownuɓe Bebeer Sanhajaa en gawri haa mbaɗti ñaamde ɗum. Laamɗo Manna en cakkitto wiyetee ko Cenngaan Sumaare. Laamɓe Fuuta fof ko kanko ɓurnoo ƴiiƴiiwo. Liɓi mo ko taƴre e galle Laam Taaga Abuu Bakri dañnooɗo heddaade to Liitaama caggal nde Emiir maɓɓe sankii.
Laamu suudu Laam Taaga (1 082 – 1 122)
Laam Taaga en ko Lemtuuna en liɓnooɓe laamu suudu Manna en e hitaande 1 082 caggal nde Abuu Bakr Ibn Umar heɓti leydi ndii. Laamorgo maɓɓe ko Taaga wonnoo. Taaga noon ko e leslesol tulde wonnde hakkunde Kumballi (Magaama hannde oo) e Daw. Liɓi Laamuu Laam Taaga en ko Fulɓe ummoriiɓe Termes.
Laamu suudu Laam Termes en (1 122- 1 456)
Ko laamu fulɓe jaawɓe njiimngu Fuuta tuggi 1 122 haa 1 456. Hade maɓɓe yettaade Fuuta hannde oo, ɓe ndewii Wagadu, Maasina, Tiisit, Giimi (sara Eeleega) e Hoore Weendu (ko anndiraa kadi Tamurt en Naaj). Ɗoon wonnoo hakkunde laamaandi ndii. Laaci weendu wonnoo laamorgo maɓɓe. Ɗoon anndiraa hannde ko Ksar Al Baka. Ko ɗoon ɓe tellorii feewde worgo e hirnaange, ɓe ciiñti Giimi, sara Eeleega, nokku gontoyoowo laamorgo maɓɓe. Ko kamɓe koɗdiiɓe maɓɓe heedɓe rewo, hono Hasaan en, mbiyata Iday-dje (iwdi Jaaye). Arɗo maɓɓe ina gasa tawa ko Yero Diido, ɓiy Arɗo Njobbo Joomen. Ko ɗuum addani Kideyaat Arduban (Kaaƴon Arduban) innireede gooto e arɗooji Mbaan. Iday-dje nguurdunoo ko e Iday-djemolli en, jiiduɓe e fulɓe. Ina wiyee ko ɓe jaawanɓe e maabuɓe wontuɓe safalɓe. Ine wiyee iwdi maɓɓe ko wuro Njawan nder Kuwar.
Ina jokki tonngoode aroore
Wiindi ɗum ko Wayga Abdullaay, gonnooɗo Gardo Kuftodinɗo Caisse Caisse Nationale de Sécurité Sociale de Mauritanie.
Ƴoogirɗe :
– La première hégémonie Peule du Fuuta Toro de Almaami Abdul;
– Humpito heeriingo


text:
Eɗen kaalatnoo wonde Ñaawirde Kuuge Winndere ina jogori waɗtude hiisaade loppitgol leyɗe janane walla bonnugol sato no warhoore nii, potɗo ñaaweede, no warkoyeeɓe heddiiɓe ɓee nii. Goomu yonaaɓe gure komin Teekaan Muritani (Madiina fanay, Ndikiin Aali Kan, Ñakwar, Sima I, II, III e IV, Teekaan, Koleyla, Meleyga, Ksaar Mbarik) ina mbinndunoo hooreejo leydi Muritani ɓataake caaktaaɗo, gila 17 marse 2016.
Ɓe kolliti e oon ɓataake ko ngonka leyɗe komin Teekaan, e faayre mawnde nde ɓe ngondi sibu maɓɓe hulde hoto ɓe ɓoleede leyɗe maɓɓe ndema, ɓe ɗaɓɓiri mo ballal e ɗuum.
Ɓe mbiyi heen « lebbi keewɗi jooni amin ngondi e jaakre e najoore mawnde nde min njiyi peŋɗe ina ñiɓee, fotde ujunnaaje keewɗe hektaar gese amen ina kullee (gese amen ndema e durnirɗe) ɗe min tawri taaniraaɓe amen. Ɗum toɗɗii ko 2 000 ha kolongal hakkunde maayo Sengaal e caaɗngol Njawaan, ganndirangol kadi Daakla-Teekaan, hakkunde wuro Teekaan bannge hirnaange e wuro Ñakwar bannge fuɗnaange, tawi hay kiliifa gooto haalanaani min ko ɗum woni. » « Min kiisii ko hakkeeji amen ɗi Doosgal Leydi ndii heɓtinani min ko njaɓɓaaɗi ɗoo. » Hol ɗiin hakkeeji ?
- Hakke humpiteede
Golle ɗee nana mbaɗee e nder niɓɓere ɓurnde fof hulɓinaade, sibu alaa fof kiliifa laamu haalani min ko ɗuum woni. Min nganndaa hol yamirɓe ɗee golle, hol rokkaaɓe leyɗe amen, hol ko jogori waɗeede heen. Gollotooɓe heen ɓee, ko wiyaaɓe yo muɓɓu kunuɗe mum en.
Faayre amen ɓeydii mawnude nde min teskii ɗoon soldateeɓe konu men. E kolce bamɗi, min nanii ko gollooɓe ummoriiɓe leyɗe Golf ndokkaa ɗoon. So ɗuum laatiima, kaawis maa ɓeydo nanngude min, sibu ɗum firti ko konu men, potnoongu reende min e heedande min e njannguuji boowal, ina huutoree ngam siynude loppitgol leyɗe e nafoore tumanrankooɓe…
- Hakke jeyuuji gaadoraaɗi
Ina waɗɗii laamu reende jogiiɓe ɗiin jeyuuji e loppitgol ngol rewaani laawol. Dekre 2010-080 mo 31 marse 2010 jowitiiɗo e tabitingol sariya 83-027 ina farlini e laamu « nde waasata rokkude leyɗe denndaaɗe so wonaa tawa joomum en kaaldaama, e fawaade kadi e ɗooftagol geɗe aadeeje e faggudu e daartol e renndo e ngaynaaka e sato ». Ndeen fiɓnde worworde ko e ngardiigu leydi moƴƴu tuugii, kam e hakkeeji aadee, tee Fedde Ngootaagu Afrik (UA) ina heɓtini ɗum e nder Jamirooje jowitiiɗe e politikaaji leydi e nder Afrik kam e Jamirooje jowitiiɗe e ngardiigu kellifaangu leyɗeele e awo e dunli.
- Hakke boowal guurwuural
Golle gonɗe e siyneede ɗee puɗɗiima lorde no feewi nguurndam yimɓe nokku oo : leydi ndokkaandi ndii naattii haa e nokkuuji koɗorɗe, haɗtii yimɓe ɓee hay golle faggudu e renndo (hay ekkolaajo ndaɗaani heen), laabi e lappi taƴii, uddaama, hay remooɓe nattii dañde ɗo ndewi ngam yahde gese mum en walla yillaade gure cawndiiɗe. Hay huunde woppanaaka jawdi e durnirɗe. Madiina Fanay e Ñakwar njookiima, ɗawaama hakke mum en jogaade boowal hurum guurwuural hono no eɓɓiraa e laabi e sariyaaji jowitiiɗi heen, haa arti noon e kuule 28, 29 e 54 dekere 2000-089 mo 17 sulyee 2000 jowitiiɗo e juɓɓitingol jeyi leydi.
- Batte e sato (taariindi)
Batte eɓɓaande ndee e sato amen ina soklini min no feewi sibu golle mum ina njahdi e feƴƴere leɗɗe ɓurtunde. Kala ko yimɓe nokku oo ngollinoo duuɓi e kitaale ngam nehde leɗɗe e hisnude sato ngoo bonnaama. Baasgol geɗe ɗee laaɓtuɗe ina addana yimɓe miijaade wonde batte majje e sato ngoo e renndo ngoo teskaaka, golle ɗee ngonaa golle miijaaɗe, haa arti noon e ɗooftagol majje Doosɗe Sato, e nder kuulal mum 14.
Haa e oo sahaa ɓe keɓaani jaabtawol. Ɗum noon, so ardiiɓe leydi ndii mbaɗtaani hakkille e nafooje ɓesngu, ma a taw, ñalawma maa ar, CPI toppitoo geɗe ɗee.
Tonngol Bookara Aamadu Bah
Ƴoogirde : http://www.kassataya.com/mauritanie/20052-land-grabbing-en-mauritanie-le-feu-qui-couve


text:
Yimɓe heewɓe ndokkii heen miijo mum en, tee kollitii ɗum na waawi addude caɗeele. Lalla Ayse cukko Fonadh wiyi wonde binnditagol e kisnugol kaayitaaji, ko huunde moƴƴere, fotnde golloreede no feewirta nii, mbele hakkeeji yimɓe fof ina teskee.
Kono, gila golle ɗe puɗɗaa ina famɗi gannduɗo no geɗe ɗe njogori yahrude, hol laabi tuugaaɗi e no gollortee. Ko ɗum addani Fonandh jeertaade, e sunnaade ɗum e teskaade heen geɗe ɗe peewaani, tuugiiɗe e fenaande, tee baɗiraaɗi heedi-heeda e yiɗde joñde won ɓeen.
O rokki yeru e goomu ɗowoowu golle ɗe, goomu ngu 12 tergal. O holliti wonde no ngu siforii nii deeƴnataa hakkillaaji yimɓe fof, nde tawnoo ngu teskaaki eddaaji yimɓe leydi ndii fof.
Feere ɓurnde newaade e moƴƴude ngam deeƴnude ɓerɗe yimɓe ko hollitde wonde binnditagol ngol waɗiraaka yo bonnan hay gooto ; tee ina jojjunoo tawa leƴƴi leydi ndii kala ina njogii yimɓe mum en e goomu ɗowoowu ngu. O wiyi wonde Diiso Ɗowgu (Conseil d’administration) kadi rentata tan ko jamma, tee woni e mum ko ardiiɓe Garde, e Sanndarmori e Larme e Kisal, yantude e hoolaaɓe kuuɓal Kalifu Ñaawoore e Ndeenka leydi e Geɗe nder leydi e Njogitaaje e ruso : « ɗum ɗoon noon wonaa maale moƴƴe. Hay gooto anndaa ɗo ɗum joofoyta ».


text:
DAMAL VI – Jiilgol luure to bannge jeyi leydi laamu.
Taƴre VI.1 – Diiwgol jooɗiiɓe e dow leydi laamu tawa rewaani laawol.
Kuulal 99 – Hiisetee jooɗii e dow leydi laamu tawa rewaani laawol ko kuutoriiɗo e duumagol leydi laamu tawi heɓaani yamiroore hilifaaɓe taƴɓe sañ mum.
DAMAL VI – Jiilgol luure to bannge jeyi leydi laamu.
Taƴre VI.1 – Diiwgol jooɗiiɓe e dow leydi laamu tawa rewaani laawol.
Kuulal 99 – Hiisetee jooɗii e dow leydi laamu tawa rewaani laawol ko kuutoriiɗo e duumagol leydi laamu tawi heɓaani yamiroore hilifaaɓe taƴɓe sañ mum.
Kuulal 100 – Ko caggal ndeɓe taƴanaa lajal balɗe capanɗe tati timmuɗe, jooɗiiɓe e leydi laamu tawa rewaani laawol poti riiweede. So lor ɗaɓɓii, kiliifa njuɓɓudi laamu oo, fawaade e yiyannde mum ina waawi raɓɓiɗinde lajal ngal.
Kuulal 101- Lajal dokkirteengal yo jooɗiiɗo e leydi hee ummo ɗoon, foti ko waɗireede binndol ummoraade e kiliifa taƴɗo sañ mum, ammaa ɗum dadiiɗo laamu kalfinaaɗo gollal ngal ina waawi ɗum yettinde e konngol.
Ina waawi kadi, so tawii diiwgol e leydi hee toɗɗii ko yimɓe heewɓe, kiliifa taƴɗo sañ oo ɗaɓɓira jeeynoowo yo yettin ɗum.
Kuulal 102 – Joɗnde nde rewaani laawol e dow leyɗeele gonɗe e nder nokkuuji ndesaaje leydi walla e nder pooɗe deenaaɗe walla saraaji genaale walla kala nokku deenaaɗo, rokkataa joomum en hakke e leydi hee.
So ina hatojini, eɓe mbaawi waawneede yo ɓe ɗoof kala ko ɓe mbaɗnoo e leydi hee : leɗɗe, mahdi ekn.. tawa ko e fere maɓɓe tawa ɗum ittataa so tawii laamu walla wullittooɓe woɗɓe ina njogii heen hakke, ɓe ndutta ɗum en lor mum en.
No ɗum waawi ardude fof, gollotooɗo laamu dokkirɗo leydi ndii tawi rewaani laawol, walla ballitɗo gollal ngal hay so tawii ko e juumre, kuule nehdi ina mbaawi faweede mum kam e ñaawooje no sariya lelniri nii.
TAƳRE VI – 2 – Jiilgol luure leyɗeele denndaaɗe
Kuulal 103 – Woni gullitaali dente to bannge leydi e ñaawirɗe ɗe sariya yamiraani ko luure ɗee, hay so gooto e luurduɓe hee woni leñol ganni.
Kuulal 104 – Ko Goomu Jeerto masloowu luure jeyi leydi denndaaɗo taƴi sañ jiilgol luure jeyi leydi denndaaɗo e nder mughataa.
Goomu Jeerto masloowu luure jeyi leydi denndaaɗo mo mughataa ina waawi toɗɗaade e nder mum tummbudu ndu ardotoo ɗum Meer taƴɗo hattan nokku oo tawa ina jeyaa e mayru mawɗo sarwiis ƴellitaare dowri e nokku hee e Kumaandaŋ sanndarmori nokku oo.
Nduun tummbudu foti ko waɗde pillitol luural ngal, yettina ɗum goomu toppitiiɗo luure leydi e nder mughataa potngu noddude nulaaɓe luurduɓe ɓee ngam yiilaade ñawndude luural ngal e dow nanondiral.
So tawii oon maslahaa dañaaka, goomu nguu ina waawi hiisaade wonde :
– maa wonii luural ngal ko luural jeyi dental no kuulal 7 mo sariya 83-127 ñande 5 suwee 1983. E oon sifaa, goomu nguu ina foti jokkude losko mum e tiiɗnaare mum mbele ina daña nanondiral hakkunde luurduɓe ɓee walla kam feere taƴoore luural ngal.
– walla noon luural ngal ina waawi yettineede ñaawoore, e oon sifaa kadi goomu nguu hollita luurduɓe ɓee wonde taƴaani sañ haala kaa, wasiyoo ɓe, so ina feewnitii ɓe, yo ɓe njettinoy ɗum ñaawoore.
Kuulal 105 – So tawii tummbudu njoofaandu e kuulal gadingal ngal teskiima wonde leydi mbaɗndi luural ndii fuɗɗiima golleede, gollotooɗo ndi oo foti ko heddaade heen, waasa noon ɓeydude heen golle goɗɗe so wonaa tawa ko golle deenooje ndi e bonannde haa nde feere dañaa fof.
Kuulal 106 – Njaru kuutorɗe darnaaɗe e dow leydi luurondiraandi ndii haala mum yowii ko e juɓɓule maslooje walla ñaawirɗe tesketaake so tawii jooɗinooɓe e leydi hee ndiiwaama e mayri so wonaa noon tawa poolɗo e ñaawoore oo ina jaɓi ɗum.
Kuulal 107 – Goomu Jeerto masloowu luure jeyi leydi denndaaɗo mo mughataa ko kam foti heblude doosiyee luural ngal, sakkita luurduɓe ɓee feere ñawndugol haala kaa, so tawii peeje etaaɗe ɗee fof njibinaani nanondiral, goomu nguu foti ko renndude ɗo luurduɓe ɓee tawaaka ngam ƴettude feere mum fotnde winndeede e nder tonngaaka maslahaa oo. Kaan tonngaaka ina foti ɗakkeede e birooji mughataa, saaktee e peeñcu. Luurduɓe ɓee ina njogii hakke lajal balɗe capanɗe tati ngam anndinde haakem jaɓgol maɓɓe maslahaa oo walla calagol maɓɓe.
So tawii ɓe njaɓii, goomu nguu yaha haa daroo e nokku hee, siyna feere nanondiraande ndee e tawtoregol luurduɓe ɓee.
So tawii noon jaɓondiral dañaaka tawa kadi hay so gooto e luurduɓe ɓee hollirii ɗum e binndol, Hakem hollita luurduɓe ɓee laawol yo njettinoy haala mum en goomu Wilaaya ngu doosiyee o yettii ɗum ; ɗum ko e nder lajal balɗe jeeɗiɗi caggal nde calagol ngol holliraa. Hakem waɗa pillitol timmungol haala kaa, nawda ɗum e doosiyee toɗɗiiɗo haala kaa.
Kuulal 108 – Goomu Jeerto masloowu luure jeyi leydi denndaaɗo mo Wilaaya waawaa lomtaade Goomu Jeerto masloowu luure jeyi leydi denndaaɗo mo mughataa, hay so tawii noon Waali heɓtii mbaawka haakem sabu daliilu baawɗo wonde fof.
Kuulal 109 – Goomu Jeerto masloowu luure jeyi leydi denndaaɗo mo Wilaaya, caggal nde heɓi ƴellitaade e doosiyee luural ngal, ina waawi ummanaade losko haala ka ngam dogde e maslahaa mbele feere nanndiraande ina dañee.
Kono ngooɗoon losko e njiilawu maslahaa potaani diwde lajal lebbi ɗiɗi tuggi nde Waali oo heɓi doosiyee luural ngal.
So ngaal lajal joofii, Goomu Jeerto masloowu luure jeyi leydi denndaaɗo mo Wilaaya renta ngam taƴde haala kaa caggal nde heɗtii luurduɓe ɓee.
Tonngaaka maslahaa oo walla feere nde Goomu Jeerto masloowu luure jeyi leydi denndaaɗo mo Wilaaya foti ko ɗakkeede e ɓale, humpitee luurduɓe ɓee e nder peeñcu; ɓeen luurduɓe ina ndokkaa hakke lajal balɗe 15 ngam humpitde Waali e binndol jaɓgol mum en walla calagol mum en feere goomu nguu. So tawii noon ɓe njaɓii feere ndee, Goomu Jeerto masloowu luure jeyi leydi denndaaɗo mo mughataa siyna ɗum e tawtoreede luurduɓe ɓee. Haakim yettina Waali pillitol no feere ndee siiniraa. So tawii noon ɓe njaɓaani, Waali ina foti yettinde Goomu Jeerto masloowu luure jeyi leydi doosiye oo, caggal ɗum o ɓennina to Kiliifa kalfinaaɗo fiyakuuji ndernderi tawa ko e nder pillitol timmungol.
Kuulal 110 – Goomu Ngenndi Jeerto masloowu luure jeyi leydi denndaaɗo ina waawi, fawaade e feere Kiliifa kalfinaaɗo fiyakuuji ndernderi, ummanaade kala losko haala kaa wallitoowo e nuunɗal ñawndude luural ngal.
Kuulal 111 – Caggal losko ngo fotaani diwde lajal lebbi tati caggal nde doosiyee luural ngal heɓaa, maa Goomu Ngenndi Jeerto masloowu luure jeyi leydi denndaaɗo rentu ngam wagginde Kiliifa Fiyakuuji Ndernderi feere. Kiliifa oo maa yettin Waali feere nde ƴetti, oon ne yettina ɗum luurduɓe ɓee.
Kuulal 112 – Hay Goomu ngootu waawaa lomtaade keddiingu nguu.
Kuulal 113 – Feere kaliifu oo ngam ñawndude luural ngal ko ɗoon e ɗoon siynete. Ko Goomu Jeerto masloowu luure jeyi leydi denndaaɗo mo Wilaaya foti siynude ɗum e tawtoregol luurduɓe ɓee.
Waali ina foti yettinde Kiliifa Fiyakuuji Ndernderi pillitol ciynugol ngol caggal balɗe jeetati nde ciinugol ngol joofi.
Kuulal 114 – Silsil feere to bannge njuɓɓudi laamu no luure ɗee ñawndirtee, alaa ko foti ɗum yowde walla leeltinde so wonaa :
– Yamiroore Kiliifa fiyakuuji ndernderi ;
– Ɓataake binndaaɗo luurduɓe ɓe denndaaɗo tawa eɓe ɗaɓɓi jowgol feere nde sabu ɗaminaade dañde feere nanndiraande hakkunde maɓɓe.
DAMAL VII : Teskagol jeyi e leydi , laawɗingol jeyi leydi.
Kuulal 115 – Laawɗingol jeyi leydi ko gollal ngal koohoowo taƴɗo sañ ƴettata fawaade e ooɗoo dekere ngam tottirde e mudda leydi walla rokkira ɗum pandungal fawaade e ngonka joginooɗo leydi ndii gila e gadane.
Kuulal 116 – Kala leydi ndi suwaa tottireede walla mbaɗanaandi seedanfaagal jeyal, hiisetee ko jeyi laamu tawde kay alaa teelɗuɓe ndallini ko jeyi mum en fawaade no siforaa e ooɗoo dekere.
Kuulal 117 – Leyɗe jeyi laamu tawa ko dente yimɓe njogii ɗum en tawi rewaani laawol, mbaawata fecciteede tan ko caggal nde ɓe laawɗinanaa leyɗe ɗe no siforaa e ooɗoo dekere nii.
Kuulal 118 – Laawɗingol tottirgol leydi dowri e mudda e tottirgol leydi e mudda gadingol jooɗagol e dow leydi jeyi laamu ko sifaa gooto ndokkirirtee.
Kuulal 119 – Kaayitaaji laawɗinooji tottirgol leydi e mudda dokkiraaɗi pelle maa juɓɓule e innde dente ganni, ina poti winndeede ɗumɗoo : « tottugol leydi e mudda tottirangol…….(kaari) e innde Dental (maaniwal) ».
Kuulal 120 – E nder ɗiin kaayitaaji tottirooji leydi dowri e mudda, kuulal keeringal ina e mum kolliroowal wonde kala jeyaaɓe e dental jeytoranooɓe e gollugol leydi ndii e jeñtingol mum poti heen hakke.
Winndannde faynde njaɓanten ko «dokkirgol leydi e nder gure teeru».
Maamuudu Haaruuna Joop


text:
Alqur'aana
Alqur’aana ko konngol aarabeyankewol seekaangol e ‘Alqiraa’ah’ janngugol. Defteere Diina Lislaamu
Alqur’aana: Ko haala Alla, ronkintinka, jippinaaka e Nelaaɗo Muhammadu (saw), winndaaka e kaamiluuje ɗen, egginiraaka jaaɓondiral ngal taƴondiraali, rewirteeka nawdugol mum.
Alla daali : “Menen men jippinii waaju (Alqur’aana), pellet ko men reenooɓe ngu” (Hijri 9). Seniiɗo on daali kadi: “Pellet ndee Qur’aanaare hinde feewna e ɗum ko ɓuri e ñiiɓude (feewude), wewlinir ɓen gomɗinɓe, ɓen wonɓe gollude golleeji moƴƴi wonnde mbarjaari mawndi hino woodani ɓe” (Issraa’i 9).
b) Inɗe Alqur’aanaare ɗen:
v Alqur’aan:
“Pellet ndee Alqur’aanaare hinde fewna e ko ɓuri e ñiiɓude”
{إِنَّ هَذَا الْقُرْآنَ يَهْدِي لِلَّتِي هِيَ أَقْوَمُ} [الإسراء: 9].
v Al kitaab (deftere):
“Alif, laam, miim, ndee deftere sikke woo alaa e mayre”
{الم * ذَلِكَ الْكِتَابُ لا رَيْبَ فِيهِ} [البقرة:1-2 ]
v Azzikru (waaju walla Jantoore):
“Ko pellet menen men jippinii waaju, ko pellet ko men reenooɓe ngu”
إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ} [ الحجر: 9 ].)
v Al furqaan ( seernunde goonga e fenaande):
“On jippinɗo seerdunde (Alfur’qaan) nden e hoore jiyaaɗo makko on mawnii, fii yoo [on jiyaaɗo] laatano winndere nden jertinoowo”
{تَبَارَكَ الَّذِي نَزَّلَ الْفُرْقَانَ عَلَى عَبْدِهِ لِيَكُونَ لِلْعَالَمِينَ نَذِيرًا} [ الفرقان: 1].
c) Sifaaji Alqur’aanaare nden:
v Peewal:
“Ko nde peewal e yurmeende fii ɓen moƴƴinooɓe”
{هُدًى وَرَحْمَةً لِلْمُحْسِنِينَ} [ لقمان: 3 ].
v Annoora:
“Men jippini e mon annoora ɓannguɗo”
وَأَنزَلْنَا إِلَيْكُمْ نُورًا مُبِينًا} [ النساء: 174 ]
v Lekki:
“Meɗen jippina immorde e Alqur’aanaare nden ko woni lekki”
{وَنُنَزِّلُ مِنْ الْقُرْآنِ مَا هُوَ شِفَاءٌ} [ الإسراء: 82].
v Hikma (faamu mawɗo):
“Hikma yottiiɗo” (ko faandaa ko Alqur’aanaare nden)
{حِكْمَةٌ بَالِغَةٌ} [ القمر : 5]
v Waaju
“Gomɗii waaju arii on immorde ka Joomi mon”
{قَدْ جَاءَتْكُمْ مَوْعِظَةٌ مِنْ رَبِّكُمْ} [ يونس: 57] .
v Wahyu ( wirnagal)
“Pellete ko mi woni jertinirde on ko wahayu” (wirnagal).
{إِنَّمَا أُنذِرُكُمْ بِالْوَحْيِ} [ الأنبياء : 45] .
d) Noone daraja mayre on:
Alla daali: “Pellet nden ko deftere teddunde, meere arataa nde, hinaa yeeso mayre, hinaa ɓaawo mayre, ko nde tellinaande (jippinaande) immorde ka Ñeeñuɗo, Yettiniiɗo” (Fussilati 41- 42).
Toowuɗo on kabrini: “Ko Deftere ñeññaande simooje mum, hooti nde fensitaa immorde ka Ñeeñuɗo Humpitiiɗo” (Huudi 1).
e) Ɓural Alqur’aanare nden:
Alla daali:
“Ɓen wonɓe nawdude deftere Alla nden, ɓe ñiimni juulde nden, ɓe nafki yoga e ko men arsiki ɓe e gunndoo e kenenke, hiɓe jortii ngeeygu ngu fuuyataa” (Faatiri 29).
Immorii e seydinaa Usmaani Bun Affaana o maaki: ‘Nelaaɗo Alla on (saw) maakii: “Ko ɓuri moƴƴude e mon, ko on anndiniiɗo Alqur’aanaare nden, o anndini nde’. Ko Buxaariy yaltini hadiise on.
Abdullaayi Bun Mas’uud (yo Alla yurme mo) wi’i wonnde Annabiijo (saw) maakii: “Kala jannguɗo harfeere e deftere Alla nden himo mariri ɗum moƴƴere, moƴƴere nden non [ko yoɓirtee] ko yeru mayre laabi sappo, mi innataa alif, laam, miim ko harfeere, kono alif ko harfeere, laam ko harfeere, miim ko harfeere”. Ko Tirmiziy fillii ɗum.
Arii e yeewtoore Nelaaɗo (hadiise) sellunde wonnde o maakii: “Yimɓe tummbondiraali e suudu e cuuɗi Alla ɗin, hiɓe nawda deftere Allah nden, ɓe jannga nde hakkunde maɓɓe, si wonaa deeƴere jippoo e maɓɓe, yurmeende Alla sudda ɓe, malaa’ika hunndita ɓe, Alla jantoo fii maɓɓe hakkunde ɓen wonɓe ka makko [malaa’ikaaɓe ɓen ]”. Ko Muslim woni ko fillii ɗum.
Abuu Umaama (Yo Alla yurme mo) wi’i: ‘Mi nanii Nelaaɗo (saw) hino maaka: “Janngee Alqur’aanaare nden, nde aroyay ñannde darngal ko nde tefanayde wondiɓɓe mayre ɓen”’. Ko Muslimu yaltini ɗum.
f) Faandaare tellingol Alqur’aana:
Seniiɗo toowuɗo on daali: “Alif, laam, raa, ko deftere nde men jippini e maa, fii yo a yaltin yimɓe ɓen e niɓe [naɓaa ɓe] e annoora” (Ibraahiim 1).
g) Tellineeɗe ( jippineede) Alqur’aana:
Alqur’aana ko e tellinanɗe tati nde feƴƴi si nde hewti yimɓe ɓen:
Tellinannde aranere nden:
Ko jippagol mayre ka Alluwal Reenaangal (lawhul mahfuuz) e noone e saa’a mo humpitaaki ɗum si wonaa Alla e on mo o ƴellintini e wernagal Makko, hari ko womre wootere nde senndaaka, ko ɗum feeñi e ko Alla daali: “ko woni goonga, nden ko Alqur’aanaare teddunde, ] wonnde [ e Alluwal Reenaangal” (Buruuji 21-22).
Tellinannde ɗimmere nden:
Ko tellagol iwa ka Alluwal Reenaangal addee ka Suudu Teddungal (Baytul Izzah) ka kammu adunayankewu, hino feeña e nder simooje alqur’aanayankooje ɗen ɗum ko hino tuuginee e mum e fii ndee tellannde ko anndinta en wonnde Alqur’aanaare nden tellino e jemma gooto ka kammu adunayankewu. Alqur’aanaare nden hino sifii on jemma wonnde ko barkinaaɗo, o inni mo nokkeeli goo jemma daraja (Laylatul Qadiri). E nder lewru suumayee ndun, nde jippii womre wootere.
Yoga e simooje yeewtuɗe fii mum. Alla daali: “Pellet men tellinii nde [alqur’aanare nden] e jemma daraja” (Alqadri 1).
Tedduɗo on daali: “Pellete men tellinii nde [alqur’aanare nden] e jemma barkinaaɗo” (dukhaan 3).
Seniiɗo on daali kadi: “Lewru suumayee ndu alqur’aanaare nden jippinaa e mun, ko ndu peewal wonannde yimɓe ɓen” (Albaqara 185).
Tellinannde tammere nden:
Ko tellagol mayre iwa ka kammu adunayankewu ka baytul izzah ara ka ɓernde timmoode annabaaɓe ɓen e nelaaɓe ɓen, koohoojo men on Nelaaɗo Muhammadu (saw) ko ɗum woni seññaa (laawol) sakkitoro on mo annoora jalbi e hoore ɓanndinke denndaangal.
Seydinaa Jibriilu jippodi e mayre ka ɓernde Nelaaɗo ko nde sennditaande e nder duuɓi 23
e yeru waɗugol fiyakuuji ɗin e yanugol falotooɗi, e ko teetintee e ñaawooje sar’yayankooje.
Alla daali: “Ruuhul Amiin [jibriil] jippodi e mayre [Alqur’aana)] ka ɓernde maa [an Nelaaɗo] fii yaa laato jeyaaɗo e jertinooɓe, e ɗemngal aarabeyankowal ɓanngungal” (Ashu’araa 193-195”.
Alla dammbii Alqur’aanaare nden e jaati Makko e simooje heewuɗe hino e majje: “Ko pellet hiɗa lonnginee Alqur’aanaare nden [an Nelaaɗo] immorde ka Ñeeñuɗo Annduɗo” (namli 6).
O daali kadi: “Si goɗɗo e sirkuɓe ɓen faabinike ma, faabo mo haa o nana haala Alla kan” (Attawba 6). Ɗum non ko faandaa e “haala Alla” e ndee simoore ɗoo ko Alqur’aanaa.!
Alquraa’naare nden hino feccii e:
Simooje (aayaat):
Simoore (aaya): ko hawtitannde konnguɗi jokkondirɗi yoga e yoga haa ka Alla yiɗi yo ɗi taƴu ɗon. Simooje Alqur’aanaare ɗen hino feccii hakkunde makkayankooje e madiinayankooje, tippude e saa’i jippagol majje on: jippiiɗe ɗen ko adtii Fergu Nelaaɗo ko makkayankooje, jippiiɗe ɗen ɓaawo Fergu ko madiinayankooje hay si hawrii hinaa ka saare Madiina ɗe jippii. Simooje Alqur’aanaare ɗen hino yottii (6236), sennditiiɗe e corteeji (suwar) 114.
Corteeji (suwar):
cortewol (suura): ko hawtitannde simooje hara hiɗe mari ka ɗe fuɗɗi e ka ɗe haaɗi, ko ɓuri famɗude e cortewol ko simooje tati.
Juzu’u walla Juju’u (geɓal):
Aquraanaare nden hino hawtiti juz’uuji 30, juz’u kala hino hawtiti e hizibaaji 2. juz’u e hizibe ɗiɗi non hiɗi mari maande ko ɗi anndiree ka kaamiluure.
Hizibe walla Hijibe:
Ko feccere e juzu’u, Alqur’aanaare nden hino hawtiti hijibaaji 60, ɗum hawra juz’uuji 30.
b. Senndannde corteeji (suwar) ndin:
corteeji Alqur’aanaare nden hino senndii e nooneeji ɗiɗi:
-Senndannde jippagol corteeji ɗin: corteeji Alqur’aanaare (114) ɗin hino senndii hella ka saa’i tellagol majji e Nelaaɗo, hakkunde corteeji makkayankooji e madiinayankooji:
Corteeji makkayankooji ɗin: corteeji Jippiiɗi ɗin ko adtii Fergu Nelaaɗo ngun ko makkayankooji, nden dumunnde ko heede duuɓi sappo e tati (13), hino ka Alqur’aanaare heede corteeji 82 makkayankooji, hiɗi maandoree ka tiitooɗe:
1. Yeewtugol fii fiyakuuji finnde diina (wootinɗinal) e fii laahara.
2. Qissaaji annabaaɓe ɓen.
3. Wennjugol sirkuɓe ɓen e huncugol majjere mae nden.
Hiɗi maanndoree hella ka tafoodi haala:
1. Raɓɓiɗugol simooje majji e jallugol konnguɗi e raɓɓiɗugol yeewtere (al iijaaz).
2. Hino heewi e majji konnguɗi Yaa Ayyuh-annaas e Kallaa, e simooje sujudeeje ɗen.
Corteeji madiinayankooji ɗin: ko corteeji jippiiɗi ɗin ɓaawo Fergu Nelaaɗo ngun, hella duuɓi 10, hino ka Alqur’aanaare yeru corteeji cappanɗe tati e ɗiɗi (32) madiinayankeeji, hiɗi maandoree hella ka tiitooɗe majji:
wano yeewtugol fii:
1. Dewe ɗen e huuwondire ɗen (dewgal, ngeeygu).
2. Wennjugol yimɓe defte ɓen (Alyahuudu e Annasaara).
3. Huncugol gikku naafiqiiɓe ɓen.
Hella ka tafoodi konnguɗi:
1. Juutugol simooje majji ɗen.
2. (Yaa ayyuh-allaziina aamanuu).
-Sendannde mbaadi corteeji nden:
Attiwaalu: juutuɗi, ko ittanndema Baqara haa e cortewol Aaraafi ngol, ɗii ɗoo ko ɗi jeegoo jannguɓe ɓen hino luutondiri fii jeeɗiɗaɓol ngol, e hara Lanfaali e Baraa hawtidete nde wootere sabu anngal senndindirgol ɗi kannji ɗiɗi bisminnagol ngol, on say waɗa ɗi kannji ɗiɗi cortewol gootol, kaa hara ko cortewol Yuunusa ngol?
Ɗi inniraa Attiwaalu sabu juutugol majji on.
Almi’iina:
Ko corteeji hikkiiɗi Attiwaaluuji ɗin, ko ɗin fawnuɗi cimooje teemedere (100) maa hella ɗon, ittanndema cortewol Yuunusa ngol haa e cortewol Su’araa’I ngol.
ko ɗi noddiraa Mi’iina (teeminɗi) ko sabu ngol kala e majji hino fawni simooje teemedere (100).
Almasaanii: ko corteeji hikkiiɗi ɗin Mi’inaaji ɗin hara (tawa) hewtaali Mufassalaaji ɗin; ko corteeji arooji ɗin ɓaawo Su’araa’i haa ko adii cortewol Qaafi ngol. Ko ɗi inniraa Almasaanii ko sabu annabaaɓe ɓen e qissaaji maɓɓe ɗin hino fillitee e majji.
Almufassal: ko corteeji hikkiiɗi ɗin Almasaaniiji ɗin, ko corteeji raɓɓiɗuɗi ɗin, arannde majjji ko cortewol Qaafi ngol haa e cortewol Naasi ngol.
Ɗi inniraa Almufassal sabu ɗuuɗugol taƴanɗe ɗen hakkunde corteeji ɗin, ɗum ko bisminnagol ngol.
Arii e deftere Musnadu Addaramiiyu, immorii e Ibnu Mas’uud wonde Nelaaɗo maakii:
Juutuɗi (Attiwaalu) ɗin jeeɗiɗi ko yeru Tawreeta, teeminɗi (Al mi’iina) ɗin ko yeru Linnjiila, filfilinnaaɗi (Almasaani) ko yeru Zabuura, denndaangal Alqur’aanaare nden ɓaawo ɗum ɗoo ko ɓural.
c. ko haani anndude:
Ko adtii jippaade:
ko simooje arane ɗen ka cortewol Alaqi, gila simoore 1-5:
“Janngu e innde Joom maa, On taguɗo, o tagi neɗɗanke e heɗɗere. Janngu ko Joomi maa ɓuri teddude. On anndinirɗo karambol “kuɗol”. O anndini neɗɗanke ko o anndaano” (Alaqi : 1-5).
Ko sakkitii jippaade:
Hulee reento-ɗon e nyalaande nde ruttete-ɗon e mum ka Alla, hooti wonkii kala hunnanee (timminanee) ko ki faggitii, e hoore ɓe toonyoytaake” (Baqara: 281).
Cortewol ɓurungol juutude:
Ko cortewol Baqara ngol (nagge ngen).
Cortewol ɓurungol raɓɓiɗude ngol:
Ko cortewol Kawsar.
Simoore ɓurunde juutude:
Ko simoore “nyamaande nden” (Aayatul-dayni); ko simoore 282ɓiire nden e cortewol Baqara ngol.
Simoore ɓurunde raɓɓiɗunde nden:
Ko simoore cappanɗe jeegoo e nayaɓere (64) e cortewol Rawmaanu ngol.
Cortewol ɓurugol mawnude ngol:
Ko cortewol Faatiha ngol.
Simoore ɓurunde mawnude nden:
Ko simoore jullere nden (Aayatul-kursiyyu) e nder cortewol Baqara ngol.
Cortewol fotayngol e tataɓal (1/3) Alqur’aanaare nden:
Ko cortewol Ixlaasi ngol.


text:
“Annabi Ɓaleejo” ko tiitoonde deftere hesere nde Abuu Sih wallifii yaltunde ko ɓooyani. Kono hol ko nde haalata?
Hay huunde alaa he nder deftere Allah nde, al -Qur’aan, ko ene riiwta wonnde Allah neliino annabaaɓe ɓaleeɓe. Ɗal boom, sabu Allah wiyde he nder Qur’aan, “Min nelaani annabi so wonaa tawa ko he ɗemngal koreeji (leñol) mum en”, (Qur’aan 14:4) ene addana en wiyde ɓayde ɓaleeɓe ko leñɗi jooma en ɗemɗe, tawat nelaaɓe jippinooma he maɓɓe. Kono sabu coñce Islaam (Arabeeɓe) woownude hakkillaaji men wonnde neɗɗo ɓaleejo ko maccuɗo kadi nelaaɓe e annabaaɓe jaŋtateeɓe he Qur’aan ɓee kala ko Yahuudyankooɓe walla Arabeeɓe waɗi juulɓe ɓaleeɓe ene koɗni he hakkillaji mum en wonnde annabaagal e nelal ko ɗiin leñɗi tan keerorii ɗum.
Ko ngam yiɗde waylude he hakkillaaji ɓeen yimɓe jogitiiɓe ndeen yiyannde nde alaa ɗo ɓaari waɗi, Ceerno Abuu Sih, wallifaade ndee ɗoo deftere, tawa ko fawiinde he wiɗto laaɓngo, tuugnaade he al-Qur’aan, Hadisaaji Nelaaɗo e defte kammuuje ɓooyɗe ɗee, ko wayno Aadi gadano (Ancien Testament), e Aadi Keso (Nouveau testement).
Ceerno Abuu Sih ko wallifiyanke Pulaar belɗo kuɗol. O winndi ko ene wona defte sappo muulaaɗe. Ene jeyaa heen: Firo al-Qur’aan, tawa ko kaamiilu o kiɓɓuɗo he ɗemngal Pulaar, saggitorde Pulaar waɗnde kelme 20,000, e deftere mawnd nde tiitoonde mum woni: “Gila Dawaa Dawi”. Ene jeyaa e defte makko kadi yaltunde ko ɓooyani, “Deftere Ganndal Koode e Ƴeewngal.”
Ceerno Abuu Sih ene winndi kadi defte he ɗemngal Farayse, Engele e Arabeere, tawa kamnje fof ko ngam wallude yimɓe huwtortooɓe ɗeen ɗemɗe haa mbaawa janngude e waawde haalde Pulaar.
So a yiɗii anndude no defte ɗee keɓortoo, jokkondir e makko he whatsapp 221773091782


text:
Rewɓe kafayɓe jawle ko ɓe gollira, holko nafa mum e nder faggudu leyɗe?
Saakitaama ñannde :
Tedduɓe keɗiiɓe RFI Fulfulde, on jaaraama, bismilla mon e yewtere men Dinngiral Rewɓe e dow rfi Fulfulde.Yewtere toɓɓere nden hannde ana haala ko faati e rewɓe wonɓe e baale walla dente kafayɗe kalisi ko ɗe gollilara. Holno ɗee pelle gollirta ? Holko woni nafa majje e faggudu leyɗe ɗee ?E ley yewtere, eɗen tawdaa e Haajara Maamuudu hooreejo walde rewɓe Kamerun daraniinde wallugol sukaaɓe alyatiima no janngira. No tawaa e yewtere ndee kadi Aysata Jibi Tall jeyaɗo e fedde wi’eeteede Ɓamtaare rewɓe ko Podoor nder Senegal.Dr Haamidu Bari jeeyaɗo Gine yo hertorɗo faggu e ɓantaare woni koɗo men hannde e yewtere.E yewtere men garoore ndee, en kalan ko faati e rewɓe ɗaniiɓe heɓuɓe tiiɗalaaji. Holko woni sabu yoppugol ɓe cuuɗi maɓɓe e sukaaɓe maɓɓe ɓe yaha e leyɗe janane? Oɗon baawi hokkunde mijjoji mon e tonngoode amen WhatsApp 00 221 76 644 12 74.


text:
Home -- Fulfulde -- Perform a PLAY -- 163 (Secret in the Wilden woods 1)
163. Fii gundoo on ka buruure sukkunde 1
Rugiyata no monanii fota Margereetu. Åay o hollii jikku bonɗo, o donkinirte waldugol.
Kanko Filiipu o naatirii doy ka saambur makko.
Filiipu : "Rugiyata, ko an jeyi ɗun ɗoo. Hari miɗo mari ɗun ka nder jiifa an fii wota gooto anndu."
Rugiyata hari no weelaa fota, o åanni bireedi e teewu ko jillindiraa kon.
Rugiyata (hunduko kon no heewi) : "Filiipu, miɗo anniyani maa ko moýýi. Ko haɗatan mi waɗangol ma ɗun?"
Filiipu : "Mi anndaa. Hiɗa haani waawude tikkere maa nden, hara a fillitaaki sugu ɗin piiji kaanuɗi. Mi weltanike ma yo yaaye Margereetu, an oo wernuɗo men ɗoo, sabu mawåe amen åen yahii e leydi Inde ndin fii feññingol Kibaaru Moyyo on."
Rugiyata foofi, o bugii ka hunduko makko feccere bireedi e teewu ko heddii kon.
Tun nde wootere, åe nani hito koyɗe yaaye Margareetu ɗen.
Filiipu dogi ka saambur makko, o waalii ka nder danki kanko e himo wattii conci yaltirɗi ɗi o wattinoo ɗin.
Yaaye Margareetu : "Beloɗen e jam, Filiipu. Beloɗen e jam, Rugiyata."
Filiipu : "Beloɗen e jam, yo yaaye Margereetu."
Rugiyata ɗaaninkinii.
Bimbi nden ñannde, Filiipu waɗi eååoore fii gurte ɗen.
Filiipu : "En yaltintinoyay piiji wonɗi ka nder buruure sukkude. No gasa hara coloy koy no toýýude hannde ka sera ilol. En darnay togooru, nokkuure ka ɗaååugol ganndal fii yaasi on tigi waɗaa."
Hari Rugiyata no jiñi fota.
Paykoy koy ɗiɗoy dogiri ka sera ɗatun hewtinaykun ka caangol hella buruure nden.
Rugiyata darii, o wattani yila e wuro oo wi’eteeɗo musee Taanu. Baalun åadii takko makko, kun metti jungo makko ngon. Hari o alaa mawåe, wonde o doga.
Filiipu : "Aree, yo Rugiyata, men jogaaki saa’iiji buy."
Åe heåii nokkuure åurde e moýýande buguuru makko ndun. Rugiyata hocci calɗi ɗi Filiipu darniri ɗin wigwam on (ɗun ko buguure tulåinude). Hari ñannde kala åe yahayno e nden nokkuure suuɗiinde.
Ñannde goo, Rugiyata lutti ka suudu, o liili conci ɗin. Hari o yiɗaa ɗen golle. Himo monii, o acci conci laaåuɗi ɗin yani ka loope.
Yaaye Margareetu : "Hara a haqqilantaa åuri nii? Toro yaafuyee fii kuuɗe maa ɗen."
Rugiyata : "Mi wondaa e ninse! An yaaye an Margareeta, ko a hurmuɗo."
Yaaye Margareetu : "Rugiyata, mi miijite ko juuti. Mi naåete e duɗal hara ko ton hoɗuɗaa e kon ton ñaamataa."
Rugiyata : "Awa, mi dogay, mi yaha ton" (Hito baafal honkaangal ngal).
Rugiyata dogi e nder tikkere. Ka woɗɗitii. Ko honto o yahata? O andaano ko honto o yahata.
Kono konguɗi yaaye makko Margareeta ɗin no iwtiri åaawo makko.
(E nder hito ɗuytorayngo seeɗa seeɗa) : Mi naåete e duɗal hara ko ton, waalataa e ko ton ñaamataa. Awa mi dogay ... "
Ka taariika hikkotooɗo, en nanoyay fii ko feýýi kon e nder ko o fuuti kon.
Yewtooåe : Fillitotooɗo, Filiipu, Rugiyata, yaaye Margareetu
© Copyright : CEF Allemagne


text:
Ñalnde alet 24 desaambar 2017, caggal duuɓi joy e lebbi 8 e balɗe 6 daayo, Aamadu Tumaani Tuure (ATT) artii e leydi mum. Ko laamɗo leydi Mali hannde oo, hono IBK e hoore mum neldi mo laana ndiwoowa laamarka ngam artirde mo. Hojomaaji 10 caggal nde laana kaa juurii kanko e jom suudu makko Lobbo e sukaaɓe maɓɓe ɗiɗo rewɓe, ɓe tellii aɓe moosa weltaare.
Dognunoo mo Mali ko kuudetaa ɓurɗo fof fuuyde, mo kapiteen Hayaa Sanogo, gonɗo hannde kasoo, waɗnoo mo e hitaande 2012, tawi alaa ko heddanii mo e woppude laamu so wonaa lebbi ɗiɗi. Heewɓe ina ɗaminii maa o naattu dingiral politik. Kono so en teskiima ko o biynooɗo, e hitaande 2012, o birgataa hankadi ardaade leydi Mali, tee, nde o ittunoo Muusaa Tarawore e Laamu ko kanko welanoo joñtaade mbele Mali na loowa laawol lomlomtondiral e laamu jamyamol, eɗen njaakorii tan o artantaa laamu. Waɗeede kuudetaa arta e leydi mum caggal ɗuum, ko huunde nde heewaani waɗde.


text:
Home -- Fulfulde -- Perform a PLAY -- 115 (The greatest Christmas present)
115. Fii dokkal juldeere nowel åurngal hittude ngal
Jiwo : "Mi waawataa habbaade haa juldeere fii jibineede annabi Iisaa nden feýýa. E ndee hitaande, litannde faaleeji an ɗin no ɗuuɗi buy."
Suka : "Miɗo tañinii wonde faale an åurɗo e tiiɗude on laatike, miɗo faalaa moýýa heåugol telefon Smartphone on."
Hiɗa haaani habbaade åuri nii seeɗa.
Jiwo : "Ko non woniri, alaa ko mi waawi."
Kono juutirtaa wano Sim’uunu non.
Suka : "Ko hombo nii?"
Kitaabul Muggadasi on no holliri ɗun wano nii : hinaa o suka han kadi, o nawyii fota. O wuuruno ka saare Yerusalamm, o woni selluɗo finde e Alla. O habbino duuåi 40 – no gasa hara no åuri ɗun – haa tuma faale makko åurɗo tiiɗude on laatii woo.
Jiwo : "Ɗin duuåi juutuɗi ɗon fow? E ko honɗun non wonunoo faale makko åurɗo tiiɗude on?"
Faale makko on no jogondiri e ko tawaa e fodaariiji Alla ɗin.
Alla : "Sim’uunu, a maayay ñannde yi’uɗaa dandoowo aduna on."
Ɗun e tawde kanko Sim’uunu o habbino, o habbii ko juuti fota, haa hannde tama’u makko on bontiraali mo. Ko fii himo anndi wonde himo haani hoolorde Alla.
Ñannde goo, o naati ka nder juulirde mawnde. Ko fewndo onsay tigi, Mariyama e Yuusufu e Iisaa paykun kun hewti kamåe kadi. Åay Sim’uunu yi’ii boobo on, o anndi kisan wondema ko : dandoowo fodaaɗo on nii!
Sim’uunu yi’i annabi Iisaa. Jooni non, faale makko åurɗo tiiɗude on laatike. Ɗun weltini mo åuri dokke yeɗeteeɗe ɗen fow e nder aduna on!
Wondude e weltaare moolanaade, o tambii boobo on, o waɗi ndee toraare.
Sim’uunu : "Jooni non, yaa an Joomiraaɗo a accay jiyaaɗo maa on maaya e nder åuttu, sabu a hunnii ko foduɗaa-mi kon. Mi yi’irii gite an ɗen dandoowo aduna on."
Goɗɗo no windi beytogl fii Sim’uunu :
(Hito beytol ngol)
Hari hino woodunoo nayeejo, aaden wi’eteeɗo Sim’uunu.
Ko o åurnoo faaleede kon ko yi’ugol Åiɗɗo Alla on.
Aru, aru an kadi haa e Dandoowo, miɗo udditude baafal ngal.
Aru, aru an kadi haa e Dandoowo, miɗo udditude baafal ngal.
Mi anndaa si tawii faaleeji an ɗin fow laatoto ka juldeere fii jibineede annabi Iisaa nden. Kono Miɗo anndi wonde annabi Iisaa no arude ka nder ngurndan an wano beytol ngol beytiraa non, awa annabi Iisaa jaaboto faale maa on hannde.
Yewtooåe : Fillitotooɗo, jiwo, suka, Sim’uunu
© Copyright : CEF Allemagne


text:
Home -- Fulfulde -- Perform a PLAY -- 078 (Lou Ling makes a decision)
78. Luu Ling fiåii anniye mun
Hari oo wi’eteeɗo Lou Ling no jogii satteende moolanaande. Himo miijaade fii sanamuuru waaliindu ndun e hoore feeteewo wongo ka baafal naatirgal ngal. O wuuruno e leydi Siine ndin, awa le mawåe makko åen wi’i wondema ko nden huntere leggal woni Alla.
Ɗun hinaa goonga, ɗun waawa tun wonude goonga. Alla jom ngurndan ɗan on no ka kammu, awa oo nanndola wonɗo e ngoo feeteewo hinaa huunde si wonaa sanamuuru maydu. Hari hindu no jogii juuɗe kono ndu gaynataa wallitagol hay gooto. Hari hindu jogii hunduko, kono ndun waawataa haalude. Hindu jogii noppi kono ndu waawataa nanude.
Yimåe åen no rewude sanamuuru ndun, kono åe anndaa wonde Alla jom ngurndan ɗan on no toŋi ɗun tigi : Ko min woni Alla mon Joomiraaɗo on, on haanaa sujjande Alla goo woo yawti lan min.
Lou Ling miijitii fii ɗun.
Lou Ling : "Hara ko Alla tigi-tigiijo on tigi woni e hoore ngal ɗaggal ɗon?"
Ka duɗal makko ngal almasiiyaaåe åen, hari o nanii no wowlee fii Alla goongaajo tigi-tigiijo on. O nanuno wonde o nelii Åiɗɗo makko on ka aduna fii ko maayana yimåe åen fow sabu junuubaaji ɗin. O ŋalɗi fewndo ko o nani wonde o immintinaama åawto ko balɗe tati feýýi, awa non himo wuuri jooni ka kammu.
Ko hombo jogii goonga? Ko Alla tigi-tigiijo on? Ko annabi Iisaa kaa ko sanamuuru ndun ka suudu maååe?
Lou Ling : "Miɗo anndi ko honɗun mi waɗata : mi iray sanamuuru suudu amen ndun ka nder tata. Si tawii ndu artii ka ngurndan, haray mi annday ontuma wondema ko ndu Alla tigi-tigiijo on."
Lou Ling ýetti peeluwal, o yahi ka tata, o surri ɗon sanamuuru ndun. Hari himo weltodi e miijo makko ngon, o hooti ka suudu. Ñallal aranal ngal feýýi. Ñallal ɗimmal ngal, o yahi ka qaburu fanɗuɗo, o jasiri seeɗa senngo. Hari haa jooni sanamuuru ndun no waalii ɗon. Hari o waawataa habbaade haa ñallal tammal. Kono nden ñannde e wano ɗeya balɗe hedditiiɗe ɗen non, tawi sanamuuru ndun no maayi haa jooni ka nder leydi.
Lou Ling : "Jooni non, miɗo gomɗini Iisaa Joomiraaɗo on, on maayanɗo lan e on immintinaaɗo."
Lou Ling ýettii anngisaare moýýere, wonde kadi himo hendaade nafooore nden fii ko Alla wondi kon e makko e ko tawi kon hinaa o aaden weddiiɗo.
Alla no yewti ka daaluyee makko :
"Ko min woni Alla mon Joomiraaɗo on, a heåataa allaajo goo yawti lan min. Hay huunde haanaa hittande ma åuri lan min."
Yewtooåe : Fillitotooɗo, Lou Ling
© Copyright : CEF Allemagne


text:
En kaliino ɗum ɗooyene, kono maa en kaaltu kadi sabu eɗen mbiya « gosoraaɗo seerataa e laawde ». Sikke alaa kay, ko en wosoraaɓe.
Jaaynde wootere meeɗii yerondirde demokaraasii men oo e maynees. Nde tawnoo, eɗen nganndi, maynees, ko boofooɗe pusetee, ko woni e mum en koo yuppee e nokkuyel wona e dillineede, walla e wurweede haa rennda, tiiɗa, wela jullude. O wiyi kono kanko, o wurwii, o dillinii, o ronkii yo renndu. Nde o ƴeewtindii, o tawi ko ko wonti tufam. Ndeke firti ko renndataa saka tiiɗa. Naamnal dewngal heen ko mbele oo demokaraasii gaddaaɗo e Afrik wonaa haa wiyee “boy laawii nayi”? So en njuurniima no moƴƴi, ko kewata ɗoo e ko kewata leyɗeele goɗɗe koo, maa en taw ndeke demokaraasii ko wutte liggaaɗo e jehre, coodɗo fof nawa to ñootoowo hettitoo haa fota e mum. So tawii ko ko ɓurti taƴaa ngustaa, so tawii koko jaasi kommbitaa walla coodaa bagi mbaɗaa ɗakkaa-ɗaaraa. Ene gasa tawa mo men oo ne ko no keddiiɗi ɗii nii tan. Kono mbele en taw omo ɓurti ngustu-ɗen, walla taw-ɗen ko omo raɓɓiɗi ɓeydu-ɗen ?
Ko cikku-ɗen tan kam, ko mo men oo, nde hettitaa ndee, fotii e men rip. Ko ɗuum waɗi demokaraasii men oo fotndaa tan ko e renndo men. Eɗen nganndi kay laamuuji men ndeen, ko mawɗo tan jogii konngol. Ellee ko ɗuum tan dogata jooni e demokaraasii kaalateeɗo oo. Ko ɗuum saabii, so suɓngo yontii, en cuɓortaako neɗɗo sabu men goongɗinde ko fodani en, walla sabu miijo moƴƴo ngo joganii ɓesngu men. Sabu fotnooɓe finndinde en e ɗuum ɓee, ɓeydii ko majjinde en, haa cikku-ɗen neɗɗo suɓirtee ko leñol mum walla hinnde mum, no Pulaar wiyrata « yoo gundo res gundo elo resa elo ». Nde juuti, taw-ɗen ndeke hay ɗuum woodaani. Ellee nii en teskiima ko ɓuri ɗuum waasde yahdude e ganndal e pinal, so suɓngo sabu galleeji, walla sabu caɗtidiigal galleeji. Ko ɗuum waɗi eɗen njiya e gure men, « kala nde mawɗo galle maɓɓaa, ko rewɓe e sukaaɓe ngislanta ɗum, hay sinno ɓuuƴaaka islo ». KO noon ne kadi ɗaminiiɓe jogorɓe maayde e damuɗe cuuɗi fenooɓe ɓee ŋaañanortoo laamɓe e alɗuɓe kala ɗo ŋati e ɓalli mumen.
Mbele ko ɗum woni demokaraasii ?
E ko cikku-ɗen, demokaraasii e Afrik koko waɗtaa julorgal. Heewi fooɗanaade meeriyaagal walla dipiteeyaagal ko jahɗo haa teriti, hankadi alaa ɗo nangtii, ara fodana renndo mum ko wonataa, aaɓnotaako. Yimɓe tampa, kaɓa e koye mumen, tikkondira, mbonondira heen, so joom mum heɓii ko yiilotonoo, wayla niimaro mum telefon. Nde tawnoo tawata ko boy waɗtii muuccude jaaɓe tawa sammaanaaka. Waɗde o wiyata ko o fandinii. Ko hono ɓeen ngoni ndaña taƴoo, mbaasa mbanndikinoo en. Ñaaƴirooɓe golle leñol ɓe ngalaa haaju e gollanaade ngol. Hoɗdu kay, so huunaani no nagge, fotaano kam meende no mbeewa.
Jooni noon, naamnal men ko mande pinaten mbele pamen konngol Murtuɗo Joob haalnoo ngo: « politik fuutankooɓe, ko poɓɓee, poppee, pokkitee ». Goram ɗum saɗat noon sabu ene anndaa en ngañataa, en kaastat tan. Ko noon ne kadi, en njiɗataa, en tuuyete.
Malal Sammba GISE


text:
Majaliisa moobgal Lesde Duuniyaaru UN wanngini soynde nanki beldum mabbe dow ko laarani jabrude ko Ardiibe Lesdi Afghanistan hoosi dow haduki bibbe rewbe jannguki janngirde mawde nden tefri umtuki janngirde wala wonnuki wakkati.
UN wi, “hokki bawde mallabo umroore do ko laarani janngirde bibbe Lesdi Afghanistan fu hawtaade bee Rewbe.”
Nder Asaweere yawtunde on Talibanko ‘en anndini wiiki dow be omti janngirde amma jee rewbe kam omtaaka seeto be larti no shariya Islam sappi.
Lesdi America wadi giidal bee talibanko’en bee jawdum haa galluure Doha ngam hurga gannudi din enanta ko laarani kilantaaji eriskuuji ngam jabrude ko be hoosi.
Be tefri Deborah Lyons, mo luutanta Lesdi Afghanistan haa U.N. yawna waduki giidal be hukuumaaji Lesdi Afghanistan nga wadda rahootowol kimminiingal dow haalakan.
Sadiq Alfa


text:
Burkina Faso: Kawral CFOP, dental hawtindirngal lumndiiɓe laamu
Saakitaama ñannde :
CFOP fedde hawtindirnde pelle politik lumndiiɗe laamu Burkina Faso fuɗɗitii golle mum keeña caggal nde ɓe fowtii balɗe. Walaa fuu ko samntii e laamu hannde nguu, ko ɗum wi'i hoorejo CFOP Eddi Kommbuwago, rafi ndeenaagu woni sabu fuɗitinnde batu hakkunde maɓɓe e yimɓe jinnganooɓe laamu hannde nguu. Wonnoo hoore batu maɓɓe. Ko ɓe kaaja tan ardiiɓe leydi ndin piloo dabare haɓee, ndeenaagu heɓee. Janntoore Boubakar Boli.


text:
Caggal ɗuum, laamɗo oo hucciti e yimɓe mum o wiyi ɓe : “jooni noon hol no njiyiru-ɗon ko o haali ko ?” Ɓe keɓɓitii ɓe mbiyi : “ooɗoo alaa ko woni so wonaa ko penoowo ɓurɗo bonde e nder winndere nde.” Caggal ɗuum Annabi Saalihu mahani hoore mum jamaa e nder hakkunde cuuɗi Samuuda en, omo rewa heen Alla ñalnde kala, o yalta o yaha to cuuɗi Samuuda en, omo waajo ɗum en, yo ndew Geno gooto, woto ɓe ndenndidin mo e hay gooto. Kono ɗum yerɓinaani ɓe nii, eɓe keddii ɗo ɓe keddinoo, so rewde Sanamuuji maɓɓe. Kono Annabi Saalihu nekkaani ko waɗata koo, omo jokki waaju makko ko ina tolnoo e capanɗe jeeɗiɗi hitaande, ɓe nananaani mo. Ko ndeen Geno waɗti rewɓe maɓɓe e nakkon, ndammiri maɓɓe fof rimarɓe ɓe njibintaa, e dow ɗuum, Geno yoorni leɗɗe maɓɓe e huɗo maɓɓe, ɓe ndañi heen caɗeele ɓurtuɗe, haa pucci maɓɓe mbaɗti dogde ɓe, ina njalta leydi maɓɓe, caggal ɗuum ɓe kaaɓi, ɓe tampi, alaa ko heddanii ɓe so wonaa jogaade miijo no ɓe mbardi Annabi Saalihu. Ɓe pelliti kadi e ɗuum.
Ndeke Annabi Saalihu ejii ko wayi noon, o dogi ɓe o fayi lakde, to haayre mawnde ina toon. Nde o yettii o naati e nder wimmbo haayre ndee, o suuɗii toon. Nde o naati haayre tan, o werlii gite makko yeeso haa o sooynii leeso kaŋŋe ina jalba yeeso makko, o tiindii toon. O ari haa o yettii, o jooɗii e dow leeso ngoo, o lelii. Ndeke ɗo o lelii ɗoo, ɗoyngol heɓii mo, o ɗaanii.
E nder ngoolɗoon ɗoyngol, o woni ɗoon ko ina tolnoo e capanɗe nay hitaande, o finaani, etee hay gooto anndaa ɗo Annabi Saalihu woni e baawɗe Geno toowɗo oo. Ndeen Geno finndinii mo ummoraade e ɗoyngol makko, lonngini mo yo o occito, o faya to yimɓe Samuuda en ɓee. O ummii, o ruttitii to maɓɓe, ɗum woni Samuuda en ɓee, o tawi ɓe e nder welnere maɓɓe mawnde ngam ñalnde heen ko pummungal maɓɓe, ñalnde ɗum yonti fof, ɓe keewi ko rentude ɗo gootel, ɓe catoo Allaaji maɓɓe kaŋŋe ɗii, eɓe ñaama tebbuuli maɓɓe, eɓe njara sanngaraaji maɓɓe, rewɓe e worɓe ina tiifondiri, ina mbaɗa heɓi ñugga. Laamɗo oo ina geenginii e dow jappeere mum kaŋŋe, watulaaɓe mum ina catii ɗum, ina njeeɓa ko ɓe mbaɗata koo, ina mbeltii sanne. Ɓe tinaani eɓe e nder oon ɗoon mbellemma tan, haa Annabi Saalihu (JKM), naati nder yimɓe, o wiyi ɓe : “eehey mon leñol am !” Ve mbiyii “keɗto-ɗee won eewnotooɗo”. Dental ngal fof waɗi cel, ndeƴƴi. Ɓe ngoni e ndaarde mo. O wiyi ɓe : “kulee Geno, mbaason renndidinde mo e hay huunde, ngoppon ko mbaɗaton koo. Woto mbaɗee !” Ndeen ɓe nanii konngol makko tan, Sanamuuji ɗii pukkii e leydi, ɓe kuli kulol ɓurtungol. Laamɗo oo heɓɓitii wiyi : “mate wonaa aan wonnoo ɗoo caggal ɗuum ndog-ɗaa, majju-ɗaa ko ina tolnoo e duuɓi capanɗe nay, etee gila ndeen min ngoongɗinaani ma, jooni noon min ngongɗintaa ma so wonaa njaltinanaa min e ndeeɗoo haayre ngelooba, so tawii won ko mbaaw-ɗaa.” Annabi Saalihu (JKM) wiyi : “joomi am dee huunde fof ina hattani. Ɗuum ina newii ɗo joomiraaɗo.” Caggal ɗumɗoon, leñol ngol wiyi mo yo o laato ngelooba ba njaltintaa baa, yo o taw ɓalndu mabba ina waɗi sifaaji garooji ɗoo ɗii : pate boɗeeje, daneeje, ɓaleeje, cooye, tawa tooweendi mabba ko teemedere diraa, njaajeendi mabba ko hono noon, njaaweeki mabba kono majje nih, daande kuunaali mabba tawa ko no diraali ƴiiwoonde nih, yo laato kosam mabba yo nanndu e njumiri welde, tawa ina manndila neɗɗo so yarii ɗam. E nder ceeɗu, yo a taw ɗam wonata ko ɓuuɓɗam, dabbunde ɗam wona ngulɗam, so ñawɗo yarii ɗam ina sella, yo a taw kadi eba daroo e damal galle mo woni kala eba hokka ɗum kosam njonɗam, yo o taw kadi so baasɗo yarii ɗam ina udditoo. Ɗee geɗe fof min cokli ɗum ko fuɗɗoraade geeƴe jamma haa feccere jamma. So eba ɓirana gooto fof kosam yo a taw ba darii ko e damal galle mum, etee yo a taw ko kamba ɓirata hoore mabba, tawa neɗɗo sakkat nokkuyel mum tan, ba yuppana ɗum heen kosam haa heewa. Denndaangal ko min kaali ɗoo koo, so ba waɗanii min ɗum, min ngoongɗina ko Alla nel maa, min ngoongɗina ɗum.
Caggal ɗumɗoon Annabi Saalihu heɓɓitii wiyi : “eehey mon leñol am, nganndee on naamndiima hujjaaji kewɗi ngam goongɗinde Geno, jooni heddii ko miin e hoore am won ko ɗaɓɓu-mi yon ndeento, ɗum woni ɗeeɗoo geɗe : mbiɗo wiya on : woto hay gooto waɗɗo ba, walla weddaade ba kaaƴe, walla kural laañal, woto kaɗee ba yarde ndiyam, woto mbaɗee ba ko boni so on njiɗaa dañde caɗeele ɓurtuɗe, woto memee ba, hoto mbiyee noon mi reentinaani on, on nanii ko kaal-mi koo ?”. Kamɓe fof ɓe ɓamdi ɓe mbiyii : “min nanii, min njaɓii.” Ndeen o ƴettidii e maɓɓe fodoore, Annabi Saalihu ummii, o juuli darɗe ɗiɗi, caggal ɗuum, o ɓamti juuɗe makko dow feewde e asamaan, o woni e duwaade, omo ñaago Geno toowɗo oo, o ɓosi feewde e haayre ndee, nde o ari haa o yettii nde o fiyi e dow mayre tuntere, ɗum woni haayre ndee, eɓe ndari e ɓe kucciti e haayre ndee, haa ɓe njiyii haayre nde feecii, gelogal ngal yalti ummoraade e haayre ndee, ɗoon e ɗoon ba jibini molel keccel, eba wayi no ɓe njiɗiri nih, eba nodda, eba wiya : “deweteeɗo alaa so wonaa Geno Saalihu ko nelaaɗo Geno.”
Hono Ibnu Abbaas wiyi : “njuuteendi ngelooba baa ko teemedde jeeɗiɗi diraa, njaajeendi ndii ko teemedere diraa, laatiima ina woodannoo ba capanɗe jeeɗiɗi ujunere dimngal huɗo, ko ɗum woni ko ba foti ñaamde e ndeer hitaande. Ndeen Laamɗo o yiyii ba tan, ɗoon e ɗoon o ummii o darii o nanngi hoore Annabi Saalihu, o ɓuucii ɗum, o heɓɓitii o wiyi : “deweteeɗo alaa so wonaa Alla Saalihu ko nelaaɗo Alla. E oon ɗoon waktu ko ɓuri heewde e wondunooɓe e makko kanko laamɗo o ngongɗinii, refti heen ko Annabi Saalihu hartii ngelooba baa, ba ummii ɗoon ba tiindii to dow kaaƴe, e a dura. Nde yahi haa hiiri, ba jofti to wuro too, ba naati e nder wuro ngo eba waɗa galle e galle, eba hokka ɓe kosam no ɓe njiɗirnoo nih, heddii hankadi yimɓe ina keñoo e yaltinde kaake mum en poɗɗe waɗeede kosam ina cakka les enɗi mabba eba ɓirana heen hoore mabba haa heewa. Ko noon ba woniri haa galleeji ɗii fof kawri alaa keddiiɗo mo heɓaani kosam, nde ba fuɗɗoo oortude faade ladde kamba e molel mabba. Ina e dumunnaaji so ba hokkii wuro ngoo kosam, ba oortataa kamba e molel mabba, ba faya to jamaa Annabi Saalihu, ba jusoo ɗoon kamba e molel mabba haa Annabi Saalihu tawa ba ɗoon, nde ba fuɗɗoo oortude kamba e molel mabba. Ko noon ba woniri e nder oon ɗoon nokku. Ndeen falnde noon ina saɗanoo ndiyam sanne, etee ɓe ngaadondiriino e Annabi Sallihu so tawii wiiduru ɗo ndiyam ɗam ƴoogetee ɗoo ko yimɓe hoɗɓe ɗoon ɓee njeyi ñalawma, ñalawma dewɗo heen oo ko ngelooba baa jeyi yaraano. Ngam ngelooba baa, hay sinno yari ko e caaɗngol, ngool ɗoon caaɗngol ɓeeɓat alaa ko haali wiiduru walla woyndu. E nder nokku maɓɓe hee ina ɗoon debbo gooto jooɗɗo pattalamo ina wiyee Kaɗɗaab, kono ko o yummum belaaɗe, ɗum firti ko o Raamatel Aduna, worɓe yontaaɓe to bannge caakanaagal fof ko ɗoon kawrata. So ɗum ɓennii, yimɓe ina poti anndude to bannge yonteede ko ɗum geɗe ɗiɗi ceertuɗe : yontaaɓe yahruɓe to bannge caakaneeje, e yontaaɓe yahruɓe to bannge nafooje renndo. Jooni noon ñalnde ngelooba baa yontaa yarde fof, so ba telliima e tufnde ndee, jawdi ngoɗndi ndii so yiyii ba tan, dogat nokku oo, ndonka yarde. Ko maa yimɓe njontee ƴoogde tan, nde jawdi nokku oo tellitoo ngam ƴeewde yarde. E dow ɗeen ɗoon caɗeele, waɗi sahaa gooto ndeke kanko yummum belaaɗe oo ina wuurtaa e gorko gooto ina sukanii mo, ina wiyee Masdaa. Laatiima oon ko gorko canndolinɗo no feewi. Oon ɗoon gorko ina yahatnoo haa o hawri e gorko goɗɗo ina wiyee Kaddaar, ɓe njaahdi ɓe ndentoyi to galle yummum belaaɗe too, hono kaɗɗaab. Nde ɓe njahata ndee ko ɓe fuɗɗinooɓe manndilde, etee ɗo ɓe njahata ɗoo eɓe njooɓii sanngara ko ɓe njaroyi so ɓe njettiima. Nde ɓe njettii, ɓe naati nder galle, ɓe njooɗii, caggal ɗuum ɓe naamndii yummum belaaɗe ndiyam ko ɓe peewniri sanngara maɓɓe. Oon wiyi ɓe : “ Onon ko e kecce mawɗe ngon-ɗon, hol no namndorto-ɗon ndiyam etee oɗon nganndi ndiyam alaa e wuro ? Ɓe naamdii koddiiɗo makko, oon ne wiyi ɓe ndiyam alaa. Yummum belaaɗe heɓɓitii wiyi : “onon kay hay huunde on pirtaani. Jooni mbayɗon kono am nih, wonde rewɓe. E nder leydi ndii hannde ko Saalihu gooto woni gorko, haadi gelobel mum nani ɗoo tan tampini nokku oo, ndiyam ndaña-ɗam fof ko kañum yarata. Nde ɓe nannoo ɗum tan ɓe laawii eɓe kersi, ɓe njalti galle oo, ɓe njahi, ɓe njiiloyii sukaaɓe woɗɓe ngam warde ngelooba Saalihu. Woodi ko ɓe ndañi e sukaaɓe, ɓe mbiyi ɗum en : “hay rewɓe mbaɗtii yennude en ina mbiya hay gorko gooto alaa ɗoo so wonaa Saalihu, ngelooba mum nani ɗoo tan tampini yimɓe ngam kala ko dañaa, ko kañum yarata, yimɓe fof njogori ko maayde ɗomka, ittata ɗuum tan ko warde ngelooba baa, ñaamen teewu mum, hay huunde alaa ko o waawi heen. Sukaaɓe ɓee mbiyi : “ɗum ko huunde moƴƴere no feewi, hono no Geno toowɗo ndeke laatiima e nder laamorgo ngoo, no o wiyiri e Ɓuraana mum tedduɗo oo “cente tati bonnooɓe ina e mum ngonaa moƴƴinooɓe” simoore Mettelli, kaawise : 48 Nde Sehil Masdaa biyeteeɗo Kaddaar oo, wiyi yo ɓe ɗaldu ɗum kañum gooto ina waawi warde ngelooba baa. O yalti wuro ngoo, o yahi to sara haayre too, o waɗi toon jeejee makko, o tuufii ba. Ba ari haa ba yettii mo, omo nuɗɗinii e nder ngaska makko, omo jogii silaama mbelka ka hono mum alaa ɗo woni e oon yonta. Ba ari e makko e ba dura, o acci haa daande ndee tolnii mo, o diwi o sodi daande ndee, ba horfinii eba huuna, o ɓeydi laawol ngoɗngol, ba maayi. O ummii ɗoon omo yiiyloyoo mola mabba, o ronki yiytude ba haa yoori. Geno soggii mola naatii e mbolo.
Caggal ɗumɗoon o yahi o noddoyi yimɓe, o anndini ɗum en ngelooba baa maayii, yo ngar ɓe kutta ba. Kala nannduɗo e makko fof dogi fayi toon. Nde ɓe njettii, ɓe mballi mo, ɓe kutti ba, ɓe talii ɗum fawaade e pooye wuro ngoo. Heen huunde ɓe njuɗi ɗum ɓe ƴetti laɓɓe maɓɓe, ɓe ɓadtini sanngaraaji maɓɓe, eɓe ñaama e ɓe njara. Woodi yahɓe to Annabi Saalihu, ɓe kaalani ɗum wonde ngelooba makko waraama. Annabi Saalihu ko jaltunooɗo nokku oo, o ari o tawi eɓe ngoni e welnere mawnde sanne. O wiyi ɓe : “ ko ɗum woni ? Kooni on ndañii caɗeele ! Ɓe mbiyi : “minen dee, min ngalaa bakkaat, ko Kaddaar, ngam ko kañum wari ngelooba baa, borii ɗum. Annabi Saalihu wiyi : “ jooni kay, feere alaa, doole ngalaa so wonaa Geno toowɗo mawɗo oo.” O wiyi ɓe : “ jooni kay on mbeltiima, kono happu leepte mon ko balɗe tati, finnde mum ko ñalawma gadano, maa jeese mon ngojju coy no ƴiiƴam nih ; ɗimmo oo, ɗe cooyɗa, tataɓo oo ɗe ɓawla kurum. So on njiyii ɗeen ɗoon maale, nganndee on mbooraama. Nde ɓe puɗɗii yiyde ɗeen geɗe tan, ɓe pelliti yiɗde warde Annabi Saalihu. Annabi Saalihu dogi suuɗoyii to galle gooto e mawɓe leñol ngol. Ɓe ngabbii mo toon, ɓe njettii to galle mawɗo oo, ɓe mbiyi : “min nanii Saalihu ko ɗoo naati “. O wiyi ɓe : “eey kono mi hokkataa on mo, ngam ko e les njimaandi am o woni.” Caggol ɗumɗoon Geno lonngini Saalihu yo yaltu hakkunde koreeji ɗii fof, kanko e kala goongɗinɗo mo feewde to leydi Saam. Kamɓe fof ɓe njaltidi e Annabi Saalihu ɓe tiindii Palestiin. Nde ɓe njalti tan, Geno addi e maɓɓe hartaango wooto, ɓerɗe maɓɓe e tekteki maɓɓe fof colɓitii caami, e leydi, firti ko ɓe tuuti ɗum. Ko nih saaysayeeɓe ɓee kalkori, maayi, hay gooto heddaaki so wonaa goongɗinnooɓe Geno wonde Saalihu ko Nelaaɗo mum. Ko ɗoo daartol Annabi Saalihu haaɗi.
Jibriil Muusaa Joop, Tel : 46 56 51 10


text:
Daartol ƴellitaare: Taaɓal Neɗɗo fayde e ɓamtaare Pinal e Ganndal
Aadee he ƴellitagol Pinal e Ganndal
Sabu men finde tan kawruɗen he yonta mbaylaandi e karallaagal mum toowngal kanum e pine mum ƴellitiide saabii, eɗen njejjita laaɓndaade koye men hol jolɗe ɗe aadee taƴi haa waawi yettaade ɗo o woni hannde ɗoo to bannge pinal e neɗɗaagal. Kono so en ndurnii miijooji men hayso ko seeɗa tan, maa en njiy wonnde neɗɗo, nde o ari he dow leydi ndee hay-huunde o addoraani. Ko o foppoldu ɓoldu, hay ko o suurdi terɗe makko ko kanko faggitanii ɗum hoore makko.
So en ƴeewi neɗɗo gila nde alaano hay kaddungal ko waɗtii, o alaa suudu ɗo o waali. Ngam ɗuwaade henndu,toɓo, nguleeki walla jaangol, o jookotonoo ko he gogorleeje, cutteeje walla wimmballooje, haa o waawi mahde hannde ɗee kuɓeeje togaa-togi ŋellitiiɗe; so en miijiima nguurndam aade gila ko o egga-hoɗa, kala ɗo o ummanii ko koyɗe makko o yahrata, haa nde o waɗti nehde daabeeje omo waɗɗoo, o waɗti feewnude werlaaji deegooji he dow kalluuji ɗaatɗi, o reftini heen kadi fentude laaɗe diwooje ene mbeeya he dow kammu. Ɗuum e geɗe keewɗe mbaylaandi e karalleje kese ɗe nganndu ɗen hannde ɗee, ene addana en teskaade e faamde wonnde neɗɗo waɗii taaɓal mawngal fayde he powle mbayliigu e ɓamtaare. Ko hono noon ne kadi o waɗiri taaɓal mawngal to bannge ƴellitgol neɗɗaagu, pinal e karallaagal yuɓɓo renndo e faggudu.
Hol ko Woni Neɗɗo?
Fayndaare men he ndee ɗoo winndannde wona winndude daartol iwdi aade. Ndeke noon en naatataa e dukooji jooma gande en, he ko feewti e iwdi neɗɗo, walla jeddondire maɓɓe e yalli aade ko “Tagaande” ne, walla ko “Wakliinde”. Fayndaare men ko mijtaade e ƴellitogol pinal aade; holko addani neɗɗo waawde ƴellitde ɗe pine ŋelitiide de hay togoore wootere e ganndaaɗe ɗee waawa gaynude heen ko ɓuri weeɓde. Hol ballal men heen hanki, hol darnde men heen hannde, hol ko foti wonde darnde men heen janngo? Kono en mbaawata jaabaade yoga e ɗee laaɓnde tawa en nokkaani jooɓngol e pooye wiɗtiyankooɓe, ɓe jiitanɗe mum en ene laatono en fitirlla ka eɗen njeynooro e nde yolnde niɓɓere ko adii nde caafal naange feerata e wiiwo men. Hayso daartiyankooɓe hannde ene njiɗa tuggirde daartol gila e duuɓi cappande nay (40) miliyon jawtudi ne, enen ma en ponndu ko’e men tan e yonta mo ko mbi’eten neɗɗo koo goodaangal mum ene laabti e nder daartol.
E sifaa daɓɓo, eɗen mbaawi wiyde neɗɗo ko tagoore waawnde waylude taariindi mum; waawnde tagtaade huunde e ngonka hawruka e kaajojinɗe mum. Neɗɗo ko huunde waawnde diisnondirde e hono mum ngam kumtondiral haajuji; neɗɗo ko huunde waawnde yantondirde e hono mum ɓe towa ko gooto e maɓɓe tan hatantaa gasnude.
Sikke alaa, yoga e guurɗe-ɓosooje ene njogii ñeeñale e karallaagal waɗɗe yoga e geɗe ɗe aadee waɗata, ɗe ene kollira e mum en ƴoƴre. So en ƴettii hen yeruuji seeɗa, ma en njii ko wayno korndolli,ene jeyaa e ko ɓuri famɗude e guurɗe-ɓosooje, kono ene nganndi yantondirde, ngollidoo e rusngo gabbe e saanga demminaare, lemmina ɗum en haa dabbunde. Ko hono noon ne, ñaaki ene nganndi ƴettude piindi mbaɗta ɗum limmbam(njumri),kono ko karallaagal majji he yuɓɓo renndo ɓuri haawnaade. Denndaangal guurɗe-ɓosooje ko waandu ɓuri ɓadaade neɗɗo, gila e mbaydi mum haa e karallaagal e ñeeñal, kono hay entaaɗo aadee ɓuri ndinkaaru ƴoƴre. Ɗum wadi kala ɗo ngarɗen he gollal aadeyankeewal, gila e ɓurngal heen ɗaŋkiɗde haa e ɓurngal harolliɗde, ma en taw heen jeloode makko hakkilantaagu nde ene addana en waawde wiyde, wonndude e pellital, ɗum ko gollal aadee.
Ɗum ene adda en e toɓɓere woɗnde,woni ngootaagu aade. Eɗen ngandi he nder denndaangal daartol aade, yimɓe ceeraani e yawondirde e koye mum en,jaggondirde e koye mum en ɓurɓe e ɓuraaɓe, toowɓe e lesɗuɓe, kono wiɗtooji hannde ene laaɓtini wonnde aadeeɓe, foti ko ɓe sooyɗuɓe, naawɗuɓe, raneeɓe walla ɓaleebe fof njiidi iwdi kadi poti e neɗɗankaaku. Foti ko yiyannde wiynde neɗɗo ko Aadamayanke”Tagaande” walla ko homo sapiens (neɗɗo gannduɗo ene anndi) “Wakliinde”, heen wootere heen kala ene qirlii yimɓe kala ndenndi iwdi. Aadeeɓe ceerti tan ko e ƴellitogol mum en renndoyankeewol, ngol jibini ɗum ko ɓamtogol pine e aadaadji keewɗi ceertuɗi, ɗi kam e koye mum en newneende jibineegol mum en fawaaki e ɓurondiral yimɓe to bannge loowdi mum neddaagu, kono fawii tan ko e tabisaha (aksidaa) periiɗo, e ko taariindi joom mum en newni baawgol mum wonde. Ndeke caggal nde paamɗen wonde neɗɗo ko tagooree walla huunde wooteere, ene sella kuwtoroɗen konngol pinal aadeeɓe, hayso eɗen nganndi ngaal pinal ene feññinira hoyre mum e mbaydiiji keewɗi ceertuɗi fawaade e fina-tawaaji renndooji, e goowaaɗi joom mum en.
Garwande Aade
E aada, daartiyankooɓe ene pecca yontaaji daartol e yontaaji ɗiɗi: “Yonta Daartol” ko mo daarti mum pawii he dow baɗe binndaaɗe ɗe jaŋtawol mum en ene tuugnii he duttorɗe maantiniiɗe, foti ko binndi walla jaatiiji dariiɗi . Yonta goɗɗo oo ɓe inniri ɗum ko “Ado-daartol” nde wonnoo tawi oon tuma binndol woodaano.Ko jaŋtetee heen koo, ko ɓuri heewde, ko daari tan ɗi nanndaani te goonɗugol mum wiɗtotaako. Kono ƴellitagol hannde gannde ɗe lowe mum en he nder wiɗto ko yuurnaade garwande aade, ko wayno nayeejewal (archeologie), neɗɗoyeewal (atnthroplogie), e lareleydiyeewal (Geologie), ene saaftana en leewlewal e duttanɗe daartol aade ɓurde ɓooyde.
Hayso wiɗtooji ɗii ene keddii lommbude pate niɓɓe ne, humpito jogaango iwrude e jiitande ɗiin wiɗtooji ene walla en wawde diidde natal,ngal ene newnana en faamde garwanɗe ƴellitogol aade, reftaade e teppe mum, ummaade gila to ngonka mum gaadanteenjo haa yettii e ngonka moderna hannde ka gannduɗen kaa.
Neɗɗo, hono no nganndirden ɗum ni, tagoore walla huunde yahooree he dow koyɗe mum ɗiɗi,fortiinde, nde juuɗe mum ɗiɗi ko bellitiiɗe, e hono no ɗiinn wiɗtooji kabriri, ko wuuri e dow leydi ene wona hannde duuɓi milyonji ɗiɗi. Widtiyankooɓe bee ene kawri kadi,tuugnaade e jitanɗe baɗaaɗe he nder ɗeeɗoon lowe,nehaande neɗɗo, ɗo mbootu makko adii daaseede ko he duunde Afrik. Ko e bannge fuɗnaange e worgo Afrik gummbe (goloŋloŋe neɗɗo) ɓurɗe ɓooyde njiitaa. Ko ummaade he Afrik yimɓe carorii naatoyi jookli keddiɗi ɗii, ko wayno Orop e Asii, caggal mum Amerik.
Raddo, Wooco e Ɓoggo
Ko ɓuri juutde he daartol, neɗɗo wuurnoo tan ko e raddude poñkon (kullon) e ɓoggude ɓesnooje walla woocde haako ene ñaama. Kaɓirgal makko he ngaan saanga ene waawi wonde lekɗal, ƴiyal walla haayre, kono ko cakkitiingal ngal ɓuri heen lollude, nde tawno gadane ɗee ngonaa duumotooɗe iraade he nder leydi. Kaɓirɗe kaaƴe ɗe neɗɗo huwtortonoo gila e tumaaji garwaniiji batteeji mum en ene njiytee he wertaango yaajngo ummaade Afrik rewri Asii haa yetti Orop. Daartiyankooɓe ɓee ene kuwtortonoo ɗum no jeloode dumunna he nder daartol ni, ko wayno wiyde: “Dumunna kaaƴe-nayeejo”, walla “dumunna kaaƴe-keso”, hayso tawii won e pelle wiɗtiyankooɓe ene njeertina gaa huwtoraade ɗiin konngi ngam e ɓe njogitii wonnde ngool kuwtorogol ene waawi duñde he puural.
Ɗo adan ɗoo, kanko neɗɗo, omo sehatnoo ɗeen kaaƴe hono no ɓoolde ni omo faɗɗira ɗum raddaande makko, kono nde juutnoo karallaagal makko e ñeeñal makko mawni heen, sehngo ngoo ɓeydii ɗaatde, mbeleendi ndii ɓeydii sarfude, ceeɓeendi ɓeydii seeɓdee e waawde yuwde. O waɗti sehde heen kaɓirɗe bayɗe hono laɓi ni walla denngere e kaɓirɗe keewɗe tawo ko ballooje mo e waawde raddude nguura makko kam e haɓtoraade e danndoraade tanaaji keewɗi taariɗimo he nguurndam ñalnde kala. Ko hono noon ne kadi o waɗti sehde ngenndikaawon kon o hatojinno he nguurndam makko tuma nde o jokki waɗde taaɓanɗe fayde he powle ƴellitaare.
Ɗo adan ɗoo hayso yimɓe ene mbaɗatnoo tuddule ne, ngonaano ñiiɓɓe he koɗanɗe. Nde tawnoo neɗɗo ko gabbotonooɗo nguura mum te koka ɓosoowa ka ñiiɓaani. Foti ko teewuuji barooɗe ɗe o raddatnoo ɗee walla ko potte e ɓesnooje ɗe o ɓoggatnoo ɗee, gootel heen kala fawii ko he dumunna keeriiɗo he nder hitaande.
Nguurndam aadee woɗɗondiraano, he mbaydiiji keewɗi, he nguurndam barogel. Nde tawno ko he majje o jiirondiratnoo kala ko ladde ndee yeɗiɓe. Ko he majji o raddantnoo nguura makko, so o welsindiima o wona coŋngam majje. Hoɗorde makko arwaniire ko he gogorleeje, cutteeje walla wimmballooj hono no jiitanɗe keewɗe teeŋtiniri ɗum ni. Neɗɗo wuurdnoo ko hono no barogel nii he nder barooɗe.
Neɗɗo ko Barogel kono Wonaa Hono no Kala Barogel ni
Hono no njiyruɗen ɗum ni, neɗɗo, e peeñdi mum woɗɗondiraani e mumteewon gila e mbaydji haa loowdiiji maɓɓe. Sabu no denndaangal guurɗe-ɓosooje, neɗɗo ne ene hatojini he ñaamdu e yardu ngam waawa wuurde. Te sinno neɗɗo ene jokkunoo wuurdude hono no o wuurdunoo he garwanɗe makko nii, wonde gabbotooɗo nguura makko, hono no poñɗi ladde ɗii mbay nii, ene gasatnoo tawa o momtiima he goodal no yoga e barooɗe ladde nattuɗe woodde ɗee nii. Ko adii fof ko ngam ñaaygol ɗuumingol puɗe ɗe o wuurnoo he mum en ɗee, battande mum en, alaa- e -sago, wonatnoo ko laggude. Ɗuum ene waawnoo saabaade momtaare makko sabu makko waasde waawde wurde gaa-gaa maajje. Refti heen kadi, ɗiin ngaluuji sewlo (les resources naturelles) o fooɗondiratnoo ɗum e mum en ko e barooɗe goɗɗde, ɗe ko heewi e mum en o alaa hono dokke mum en sewlankooje ɗe ngaaɓdi (form) mum en jaalɗini he mem en.
Yeru: Semmbe e yaawre tak-takri, walla cewngu; gubbaali e ñiiƴe piyoori, ko huunde e yeruuji kollirooji wonde neddo ɓolo-ɓollollo waawataano daɗndude hoyre mum e nder ɗeen barooɗe ɗe o jiirondiratno ngeɗuuji ladde so tawno o alaano loowdi keeriindi ndi ɗeen barooɗe kanum en ene ŋakkiraa. Ndeka noon neɗɗo waawaano wuurde,yenña haa hebbina ɗaŋre ngawe (leydi) kala so wonaano tago heeriingo ngo Allah waɗi he makko, walla mbiyen dokke sewloyankeeje ɗe o feccaa.
Loowdi e Semmbeeji Keeronaaɗi Aadee
En kaaliino dow too wonnde yoga he dokke e semmbeeji ɗi neɗɗo jogii ene tawee kadi he guurɗe-ɓosooje goɗɗe ɗee. Kono ko aadee tan tawatee ene renndini ɗiiɗoo semmbeeji kala, wonde tagoore hakkolinnde, soñcunde, nde terde mum ko bellitaade. Rentude ɗiiɗoo semmbeeji he neɗɗo addaniimo waawde tafde renndo, huɓindaade ganndal e ƴellitde karallaagal, kam e jaaɓnude sewlo haa ɗowtoo muuyaande makko walla o maha ɗum he mbaydi yahdundi e soklaaji makko nguurndam.
Hakkille
Ngaandi neɗɗo ko tergal jiibingal jogingal golle keewde he nguurndam neɗɗo kono mahateeri mayri e ngaandiji baroode( mammal) keddiiɗe ɗee fof nanndi. Woni tan ko ngaandi aadee ene sowo laabi tati ngaandi kala mbaroodi ndi o foti ɓanndu. Ene eyɓinee wonnde ngaandi neɗɗo ene waɗi hakke 50-100 milyaar neurons.
Mbele haa mbaasen yaltude lower men, eden mbaawi sifaade tati e golle ɗe ngaandi waɗata.
- Runngaade (reende, teskaade, huñaade), neurons-ji nehaaɗi ngam ɗee ɗoo golle ene ngaddana joom mum waawde mooftude wakkaar mo anndi e ko o meeɗno tinde, walla mo o meeɗno yiyde, ekn. Ko kaan mbaawka wiyateeka runngaade addanta neɗɗo huñaade qur’aan, waawde asko e siftorde ko o meeɗnoo tinndaneede;heɓtinde laawol ngol o meeɗnoo rewde.
- Hiñngo (Anaalis walla qiyaas) ko gollal ngal ene addana joom mum waawde yerondirde wakkaaruuji, o yaltina heen ñaawoore makko; dañde yiyannde e kabaruuji ɗiɗi ceertudi. Ko jogaade kaan mbaawka addani neɗɗo waawde seerndude ko boni e ko moƴƴi e waawde ñaawde goonga e fenaande; anndude so goo e didi ndentii wonata ko tati.
- Tagngo (fuɗɗude goodal huunde), ko gollal ngal ko neɗɗo tan waawi waɗde e nder denndaangal guurɗe-bosooje, ɗoon ɗo ɗiɗi gadane ɗee omo renndi heen e guurɗe-ɓosooje goɗɗe.
Mbaawka tataɓa kaa, hono no njiyruɗen ɗum ni, addani neɗɗo waawde tafde kabirɗe ɗe o huwtortonoo ngam raddude,e danndoraade, walla kuwtorɗe ko wayno payane e ngendikaawon ngoɗkon kon o huwtortonoo ngam ñawndude haajuuji makko guurndam keewdi cerrtudi walla cuɗaaje ɗe o sinkortonoo.
Wellitaare Terɗe
Hayso hakkille neɗɗo ene rokki ɗum kattanɗe tagngo ne, ɗeen dokke mbaawaano jaalaade he makko so wonaano tago makko heeringo wonde mo bellitaaɗo terɗe. So wonaa waandu, hay gootel e guurɗe-ɓosooje waawa tamde huunde e junngo mum so wonaa neɗɗo. So en yeewi gertogal ma en njii waawa suutude hay huunde ko wona ko hoggo mum waawi sikaade; ko noon ne ñiiwa waawa ƴettude kala ko waawaa fiilde hoggo mum. No gertogal waawra taƴde catal he dow lekki nii, ko noon woni no ñiiwa waawraa hoccude mesalal e dow leydi. Haalobe pulaar ene mbiya: “Ɗo ɓinngel mbeewa sorata ɗoo ngelooba ene ndaara ɗoon kono endataa.” Kono e ɓe mbiya kadi: “Ɗo ngelooba durata e dow cate lekɗe ɗoo mbewa ene yiɗi ɗoon kono heɓataa.” Ndeke so en ƴeewi ɗee ɗoo guurɗe kala, gootel heen fof haysinno ene joginoo hakkille mo neɗɗo jogii oo ne, ɓaawo tan terɗe mum ɗee ko hono nii tepporii waawataano ƴellitde fecciram-gollaagu. Neɗɗo noon ene daɗi e ndeen ŋakkeende sabu mum jogaade terde bellitiɗe. Omo waawi daraade he dow koyɗe makko ɗiɗi tawa omo ñiiɓi,juude makko ene mbaawi hofaade e fortaade;cammeeje juude makko ene mbaawi tamde e tamtude;omo waawi jooɗaade juuɗe makko ene ngolloo taw omo ñiibi; omo waawi ƴettude huunde dow o joddina ɗum les; omo waawi suutude huunde ummoraade les o ƴeeŋna ɗum dow. Ko ndeen wellitaare terde addani neddo waawde waɗde yoga e golle ɗe gootel e mum en fof ko leñol gootol tan he nder baroode ɓuri heeroraade ɗum, ko wayno diwde, sorde, ŋabbude, laadde,e lummbaade. Ko sabu neddo waawde hofde pedeeli mum addani ɗum waawde tamde wooroŋŋe ene rema, jammbere ene soppa, walla serem ene seha. Ko sabu neɗɗo waawde hofde feɗeendu mum wooturu tawa keddiiɗi dii ene portii walla mbeñdi muum, addani ɗum waawde fiɓde e fiɓtude, moorde e sañcudede; ɓittude kudol e hakkunde peɗeeli mum ene winnda, ene nata, walla haade ko hannde yonta ordinatoor (ñigal) e internet, mbiyen ene huwtoroo alluwal kelme ngam tappude.
Soñceende
Jogaade hakkille e terɗe bellitiide newnanaani neɗɗo ƴellitaade kanum e hoore mum tan e teelal, kono rokkii-mo mbaawka ƴellitaade he dental. Mahngo terde makko adanngo mo wellitaare waɗi kala ko o waawi gollude e teelal so ɓurii doole makko omo waawi renndude e neɗɗo walla yimɓe hono makko en ɓe mbaɗa ɗum. Yeru, neɗɗo gooto ene waawi yahde dunndu soppoya lekɗe e bilmbi, o ɓola baaji o adda, o hesoya huɗo, so o artii o hunndana hoyre makko tiba, kono kanko tan gooto o waawa fawande hoore makko tibakaa, alaa-e-sago ko ma o daña ballal ummoraade he yimɓe woɗɓe hono makko en mballamo towde tibakaa ndeka waawa fawaade. Ɗuum noon waawata gasde tan ko he diisnondiral hakkunde makko e maɓɓe e ittondiral kumpa,ɗuum kanum ne waawi wonde ko so tawil e ɓe njogi feewre walla laawol peeññinirngol mijooji maɓɓe. Ko ngool laawol mbiyeten soñceende walla haala. Ko doggol hitooji haa wona wowlaandu ndu joom mum en ene paama ko fayndaa heen.
Yeñde e Resaade ngam Tabitde
Kala gootel e guurɗe-ɓosooje ene jogii keeriiɗe mum fotde e no tago mbaydi mum en rokkiri ɗum en. Ɗee heen ko jahooje e dow koyɗe mum en ɗiɗi walla nay, ɗee heen ko diwooje e ne mbeeyra bibje mum en; ɗeya ko laadooje, godde heen ko dasotooɗe he dow deedi mum en. Kono kamnje fof e joogaade, gootel heen kala e keeriide mum ne, ittaani e ɗe ndenndi e ko’e majje ɗiiɗoo loowdiiji: E mbaydi majje wonde guurɗe-ɓosooje, hono no mbiynoɗen ni, eɗe katojini e ñaamdu e yardu ngam haɗe mbaawa wuurde. Ɗoon ɗo nguurndam hay barogel gootel waawa duumaade haa cay, ngam loowdi mum wonde huunde waatoore(maayoore, firtotoonde), keddagol leñol maggel ko duumii aamnotoo tan ko he yeeñtinde ngel hoore maggel rewrude e laawol ɓesnude (jibinde walla ɓoccinde) e fagganaade bookoƴon majje nguura haa mbaawa raddande ko’e mum en walla faggitanaade koye mum en. Daɗndude ɗum en e kala bone mo ene waawi telbinde nguurndam mum en honoo no kañum hoore mum daɗndortoo he ɗuum ngam hisnude hoore mum ni.
Neɗɗo ene renndi e muumanteeje, e ɗeeɗoo gede tati ɗe njaŋti ɗen dow ɗoo ɗee kala hono no o renndiri e majje geɗe keewɗe ɗe jaŋtawol mum en ɗoo soklaani.
Tabitde, en njiyii,ko hammu kala guurɗe.
Janngude Pulaar Walla Janngude he Pulaar
Ummaade e sappannde 70 ɓere, haa e sappande 90 ɓere , nde mawɓe men (ngaan saanga sagataaɓe lenyol ngol) puɗɗii eeraango mum en fayde e ɓamtaare pulaar walla no ɓe noddiratnoo ɗum ni, jaŋde pulaar, ɓe ndanyii heen caɗeele mawɗe waawnoode famminde noddetenooɓe ɓee, ko ɓe noddatnoo ɗum en e mum koo. Nde tawnoo noddaandu nduu wonnoo, e ngaan saanga, ko “ngaree njanngen pulaar” wonaa “ngaree njanngen he pulaar”. Ko aldaa e bettere, jaabowol ko gooto… [ Jokku Taro]


text:
Taskaram nyaamannde ka Majaliisa moobgal Lesde Duuniyaaru, WFP, UN, yidi fudda sendiigu walliinde nyaamannde ko tammi hokkuki Himbe 700,000 haa Lesdi Zimbabwe.
Taskaramka tammi fudduki nder Lewru October yaaki Lewru March garoojum.
O wii sownde nyaamannde hakkunde ummaatoore ummi iga 2.9 millionji yaaki 3.8 millionji.
Be taskaramka haa WFP, haa Lesdi Zimbabwe wi Ngomnati do gollita bee hukuumaaji ‘e mooble joodiidum hoore muudum ngam feesinki nyaamannde yaaki himbe ko hewtani 3.8 millionji.
SADIQ ALFA


text:
Doobal ngal / Doobe ɗe
Doobal ko
Innde renndinnde
Doobal ina waawi ɓaggeede e fannu
Kulle
.
Teelal Doobal ko Doobal, keewal mum ko Doobe.
Firo
Doobal : Ko ndiwri mawndi , koyɗe juutɗe e ndi heewi wonde e sara ndiyam ,ko wayino ilam e beeli ekn.
Ɓeydou firo woɗngo
Doobal e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Doobal e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Doobal
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Doobal
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Doobal


text:
Woni ɗoo ko huunde e taƴe cuɓtaaɗe he winndannde eɓɓaande sariya kuccam, hollitaande Diiso Toowngo Jaŋde (HCE walla mbiyen CNE) he lewru sulyee 2022.
TIITOONDE 2 : DONNGAL EKKOL OO
Kuulal 7 :
Ekkol oo maa alɗin kattanɗe pinal e ganndal, kattanɗe ɓalndu e hakkille gaddanooje:
– marde ɗemngal arab sabu mum wonde ɗemngal ngenndiwal laawɗinaangal, kuutorgal paggorgal ganndal he tolnooji jaŋde ɗii kala, feere jokkondiral renndo, kaɓirgal golle e njeñtingol geɗe ƴoƴɗe » ;
– Ƴellitde e yaajnude jaŋde ɗemɗe ngenndiije goɗɗe ɗee, hono pulaar, sooninke e wolof, ɗemɗe potɗe ƴelliteede mbele ine ngontoya paggorɗe ganndal he denndaangal tolnooji jaŋde, ɗemɗe jokkondiral renndo, kaɓirgal golle e njeñtingol geɗe ƴoƴɗe ».
TIITOONDE III :
Taƴre 3 : Jaŋde mawɓe
Kuulal 55 : Faandaare jaŋde mawɓe ko seerndude ɗum en e humambinnaagal e ɓeydude tolno jaŋde e pinal kuuɓtodinngal ɓiɓɓe leydi ndii… Nde waɗetee ko he ɗii nokkuuji :
– juɓɓule karalleeje cosraaɗe ɗuum ;
– duɗe jaŋde e heblo ;
– juɓɓule faggudu kam e nokkuuji golle ;
– janngingol hoore mum, walla ko aldaa e ballal heblo deestiingo ;
– nder nokkuuji pelle daraniiɗe ɗuum
– ….
TIITOONDE V : Loowdi e politik ɗemɗe
Damal 2 : Ɗemɗe ɗee
Taƴre 1 : Jaŋde ɗemɗe ngenndiije
Kuulal 65 :
. Ngam keɓagol ɓurngol newaade e yuumtude e nuunɗude ganndal, suka muritaninaajo jannginirtee ko ɗemngal mum neeniwal, e dow teskaade ngonka nokku woni oo kam e jojjanɗe kisal mahagol renndo.
. Jaŋde ndee ine waɗee he ɗemngal Arab he denndaangal tolnooji jaŋde e heblo, he nder janngirɗe laamu e janngirɗe keeriiɗe fof.
. Ɗemɗe ngenndiije Pulaar, sooninke e Wolof maa naatne, ƴellitee, ɓamtee he denndaangal tolnooji jaŋde ndee, gila he nder janngirɗe laamu haa e janngirɗe keeriiɗe fof, ɗe naatnee he nder tippudi jaŋde e heblo, no ɗemɗe jokkondiral e no ɗemɗe janngirɗe nii wonande heen heen ɗemngal neeniwal kala, e dow ɗaɓɓaande heen ɗemngal kala.
. He jaŋde lesre hee, suka muritaninaajo kala janngirta fannuuji gannde ɗee ko he ɗemngal mum neeniwal, e dow teskaade ngonka nokku mum e jojjanɗe kisnugol mahondiral renndo.
. Kala cukalel ngel ɗemngal mum neeniwal woni arab, ine foti janngude ko famɗi fof gootal e ɗemngal ngenndiije tati ɗee (Pulaar, Sooninke e Wolof). Cuɓagol ngaal ɗemngal fawotoo ko he ngonka renndo e koɗki oon diiwaan.
. Arab ine jannginiree denndaangal sukaaɓe ɓe arab wonaa ɗemngal mum en neeniwal, no ɗemngal jokkondiral nii e no ɗemngal jannginirgal nii.
Maa laawol sariya dottu ciynugol ngalɗoo kuulal he nder cifagol politik ɗemɗe leydi ndii.
Taƴre 2 : Jaŋde ɗemɗe koɗe
Kuulal 66 :
. Farayse ine fuɗɗoo janngeede he hitaande ɗimmere jaŋde lesre no ɗemngal jokkondiral nii, mbele kadi ine wontoya ɗemngal janngirgal won ɗeen gannde siyaas he nder tolnooji caggal jaŋde lesre.
. Engele ine waɗta janngeede tuggi hitaande adannde caggal jaŋde lesre.
. Jaŋde ɗemɗe koɗe goɗɗe nde waɗɗaaki ine waawi naatneede tuggi hitaande ɗimmere caggal jaŋde lesre. Cuɓagol ɗeen ɗemɗe fawotoo ko he ngonka nder diiwaan walla winndere ndee kam e jojjanɗe ɓamtaare faggudu leydi ndii.
Maa laawol sariya dottu ciynugol ngalɗoo kuulal.
Taƴre 3 : tuugorɗe jaŋde ɗemɗe
Kuulal 67 : maa tuugorɗe jaŋde ɗemɗe yahdunde e ngonka e golle e doŋle e paandaale heen ɗemngal kala dottanaa he nder jaŋde Muritani lelne.
Maa tuugnorgal ngenndiwal taro he nder ɗemɗe ngenndiije kam e Farayse teskotoongal peeje jaŋde ɗemɗe ɗe ngonaa ɗemɗe neeniije lelne.
He nder lebbi sappo e ɗiɗi caggal nde sariya kuccam oo jaɓaa, senngo laamu ngo ɗum toɗɗii ngoo ine foti lelnude winndannde sariya heeriinde dottoore laabi ɗowirɗi tuugorɗe jaŋde ɗemɗe ɗo tippudi nehdi e jaŋde leydi ndii foti tuugnaade he daawal juutngal kam e laabi potɗi teskeede he nder kuule cabborɗe, potɗi, kam en fof, yuɓɓondirde e politik ɗemɗe hono no hollitiraa dow ɗoo nii.
Kuulal 68 : wonande tuugorgal jaŋde ɗemngal arab ko laawol tiiɗtingol foti reweede, teskotoongol cuɓe 3 garooje ɗee :
– lelnugol tuugorgal jaŋde ɗemngal arab he tolnooji tippudi nehdi e jaŋde ɗii kala ;
– lelnugol peeje karallaagal jaŋde baawɗi moƴƴitinde janngugol e janngirgol ɗemngal arab teskotooɗi ko kala heen goomu njoopaangu heerorii walla ko sokli. Toppittoo lelnugol tuugorɗe ɗemɗiyaagal jaŋde ɗemngal arab wonande ɓe kaalataa ɗum ko njuɓɓudi kalfinaandi jaŋde ɗemɗe ngenndiije eɓɓaandi les ɗoo ndii.
– cuɓagol jaaɓnirɗe e ekkinirɗe kese wonande jaŋde ɗemngal arab.
Kuulal 69 : E jooɗtoraade ɓamtugol jaŋde ɗemɗe ngenndiije Pulaar, Sooninke e Wolof, tuugorgal ɗemɗiyaagal ngal ine foti teskaade :
– lelnugol feere e wonorde tuugorde wonande jaŋde ɗemɗe ngenndiije tati ɗee ;
– cosgol njuɓɓudi ngenndiire mbellitiindi ndokkaandi kattanɗe to bannge tippudi e karallaagal e kattanɗe golle kalfinaandi ɗowde ɓamtaare ɗemɗe ɗee e jaŋde mum en. Ndii njuɓɓudi ine foti faggitaade humpitooji ngenndiiji, diiwaniiji, e adunankooji laaɓtuɗi paatuɗi heen.
– lelnugol laabi karallaagal jaŋde baawɗi ƴellitde jaŋde/jannginirgol Pulaar, Sooninke e Wolof, tawa ine teskoo keeriiɗe e soklaaji kala heen goomu njoopaangu.
– cuɓagol jaaɓnirɗe e ekkinirɗe kese wonande jaŋde ɗemɗe Pulaar, Sooninke e Wolof.
Kuulal 70 : Tiiɗtingol jaŋde ɗemɗe koɗe jannginteeɗe he nder Tippudi nehdi e jaŋde leydi ndii foti tuugnaade ko he cuɓanɗe garooje ɗee :
– lelnugol wonorde tuugorde wonande jaŋde ɗemɗe koɗe, haa teeŋti noon e farayse e engele ;
– lelnugol laabi karallaagal jaŋde baawɗi wallitde moƴƴitinde jaŋde/jannginirgol ɗee ɗemɗe e tuugnaade e doŋle e golle e paandaale ɗe heen ɗemngal koɗal kala dottanaa he nder tippudi nehdi e jaŋde leydi ndii.
– ɓeydugol kuutoragol jaaɓnirɗe e ekkinirɗe kese ngam wallitde jaŋde/jannginirgol ɗemɗe koɗe.
————
CINNDOL HE SARIYA KUCCAM
Hade ɗemɗe neeniije ɗe ngonaa arab ɗee heblaade janngireede, kuule garooje ɗee ƴettaama :
Wonande jaŋde ɗemɗe ngenndiije :
– Cosgol njuɓɓudi mbellitiindi kalfinaandi ƴellitde ɗemɗe ngenndiije kalfinaandi :
– ɗowde koolkisagol jaŋde ɗemɗe ngenndiije e heblude kuuɓtodingol mum en ;
– Lelnude e ɗowde peeje jannginirgol ɗemɗe he nder Tippudi nehdi e jaŋde ngenndi ndii ;
Ndii njuɓɓudi maa sosoye ko leeli fof lebbi tati caggal caaktugol ooɗoo sariya.
• Udditgol duɗe jarriborɗe gadane he ɗemɗe ngenndiije ko leeli fof he udditgol ekkolaaji oktoobar 2024 ;
•Jaŋde he ɗemɗe ngenndiije huuɓtodintee ko caggal ƴeewndo e gardagol njuɓɓudi kalfinaandi ƴellitgol ɗemɗe ngenndiije e caggal nde ɓeto tuugiingo he ganndal e gardagol haralleeɓe heɓtinaaɓe holliti juumtugol jarribo ngoo ;
• Puɗɗagol jarribo janngingol ɗemɗe ngenndiije ɗee yimɓe ɓe kaalataa ɗeen ɗemɗe, so leelii e lewru oktoobar 2024 caggal ƴeewndo e gardagol njuɓɓudi kalfinaandi ƴellitgol ɗemɗe ngenndiije e caggal nde ɓeto tuugiingo he ganndal e gardagol he haralleeɓe heɓtinaaɓe holliti juumtugol jarribo ngoo ;
• Hade jaŋde ɗemɗe ngenndiije ɗee huuɓtodineede, fannuuji ganndal siyaas ɗii nanngintee ko he ɗemngal arab ;
• Ngam wootiɗinde tippudi ndii fof so dumunna jarribo ngoo joofii, doŋle ɗe njuɓɓudi kalfinaandi ƴellitgol jaŋde ɗemɗe ngenndiije gaadoraaɗe jeyeede he golle juɓɓule goɗɗe baaɗe no Duɗal karallaagal jaŋde ngenndiwal, Ƴeewndorde huuɓtodinnde Nehdi e Jaŋde ngenndi, walla duɗe keblorɗe, maa naattine he mum en.
Wonande jaŋde gaggaaji :
. cofte pijirleeje udditooje hakkille maa mbaɗe he ɗemɗe ngenndiije arab, pulaar, sooninke e wolof ;
. jaŋde gannde e kattanɗe paamgol e kaalgol waɗetee ko he ɗemɗe ngenndiije ;
. jaŋde alkule arab maa ƴellite ngam janngingol al Ɓuraana tedduɗo oo kam e kattanɗe kuñagol lawɗungol ;
. hitaande sakkitiinde jaŋde gaggaaji maa hiisore no hitaande heblirde jaŋde lesre. Ngalɗoo daawal heblo hitaande maa faggito keɓe duɗal Ɓuraana tee maa wontoy daawal keblorgal duuɓi ɗiɗi. Ƴeewndo hitaande sakkitiinde heblo wonande jaŋde lesre maa udditoye ko leeli fof he oktoobar 2024, huuɓtodinee hedde kitaale 2030.
Wonande jaŋde lesre :
. maa jaŋde farayse tiiɗtine no ɗemngal jokkondiral nii ngam wontoyde ɗemngal janngirgal won ɗiin fannuuji siyaas caggal jaŋde lesre. Kuutoragol kelmeendi e peeje eggingol keɓe maa wallitoy nduu eggudu.
. almuɓɓe ɓennooɓe faade hitaande 4ɓere, 5ɓere e 6ɓere he oktoobar 2023, maa njokku jaŋde mum en he njuɓɓudi jaŋde ɓooyndi ndii, potndi ñifde e hitaande 2026.
Wonande jaŋde mecce :
. jaŋde ɗemɗe ngenndiije (pulaar, sooninke e wolof) maa naatne he janngirɗe mecce (duɗe keblirɗe jagge laamu, duɗe heblo karallaagal e mecce ekn.) ngam wallitde jokkondiral he yimɓe nokkuuji ɗii nder golle ɗe laamu halfini ɗum en, kam e nder golle mecce mum en.
Wonande caggal jaŋde lesre:
. to kolees, doge ummoriiɗe he daawal cabborgal jaŋde lesre maa njoof caggal timmingol ooɗoo tolno.
. to liisee, mbayliigu/kebbingol cate ngol maa waaw fuɗɗeede so leelii he naatirɗe 2024.
So Alla jaɓii maa en njaltinoy he tonngooɗe Fooyre Ɓamtaare paaɗe, sariya kuccam jaŋde oo fof
Fulo Bookara Aamadu Bah